               EIROPAS KOMISIJA
            Briselē, 7.3.2019
            COM(2019) 122 final
            2019/0067(NLE)
            Priekšlikums
            PADOMES LĒMUMS
            par nostāju, kas Divpusējā uzraudzības padomē atbilstoši Nolīgumam starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā Eiropas Savienībai jāieņem jautājumā par 4. pielikuma pievienošanu Nolīgumam

               PASKAIDROJUMA RAKSTS

               1.PRIEKŠLIKUMA KONTEKSTS

               •Priekšlikuma pamatojums un mērķi

                  2008. gadā Eiropas Savienība un Amerikas Savienotās Valstis parakstīja nolīgumu par sadarbību civilās aviācijas drošības reglamentēšanā (turpmāk – “Nolīgums”). Nolīgums stājās spēkā 2011. gada 1. maijā, un tā darbības joma sākotnēji ietvēra tikai lidojumderīgumu un atbilstības pārbaudes sakarā ar vides aizsardzības prasībām, aeronavigācijas ražojumu apstiprināšanu un pārraudzību, kā arī uzturēšanas iekārtu apstiprināšanu un pārraudzību. Pēcāk Nolīguma darbības joma tika paplašināta, iekļaujot arī personāla licencēšanu un apmācību, gaisa kuģa ekspluatāciju, gaisa satiksmes pakalpojumus un gaisa satiksmes pārvaldību.
                     1
                   Paplašināšana tika veikta ar 2017. gada 13. decembrī parakstītu grozījumu un kopš minētā datuma tiek piemērota provizoriski.

                  Ņemot vērā Nolīguma paplašināto darbības jomu, Komisija, kurai palīdzēja Eiropas Savienības Aviācijas drošības aģentūra (EASA), kopā ar ASV Federālo aviācijas pārvaldi (FAA) izveidoja jaunu Nolīguma 4. pielikumu par lidojumu simulācijas trenažieru iekārtu (FSTD) pārraudzību, lai mazinātu FSTD nevajadzīgu regulatīvo uzraudzību Eiropas Savienībā un ASV.

                  Ierosinātā jaunā FSTD pielikuma darbības joma aptver atkārtotus lidmašīnu pilnīgu lidojumu trenažieru (FFS) novērtējumus.

                  Pašlaik ir 131 aktīvs EASA sertifikāts FFS, kuri atrodas ASV, un 34 aktīvi FAA sertifikāti FFS, kuri atrodas dalībvalstīs (Apvienotajā Karalistē – 17, Nīderlandē – 3, Francijā – 13, un Dānijā – 1). Katrai tādai iekārtai ir divkāršs sertifikāts – EASA un FAA sertifikāts, ja iekārta atrodas ASV, un FAA sertifikāts un valsts aviācijas iestādes vai – dažos gadījumos – EASA sertifikāts, ja iekārtas atrodas ES dalībvalstīs.

                  Lai sertifikāti nezaudētu derīgumu, katrs trenažieris regulāri ir atkārtoti jāizvērtē. Tas liek veikt divkāršu revīziju katrai iekārtai, kas savukārt izraisa nevajadzīgu administratīvo slodzi, papildu izmaksas saistībā ar otru novērtējumu un samazina iekārtu pieejamību pilotu apmācībai. Piemēram, 2017. gadā EASA veica 132 atkārtotus novērtējumus par FFS, kas atrodas ASV. Savukārt FAA 2017. gadā veica 34 atkārtotus novērtējumus par ES dalībvalstīs esošiem FFS. Iestādes veiktās novērtēšanas laikā FFS nav pieejams mācību nolūkos.

                  Ar ierosināto jauno FSTD pielikumu atkārtota novērtēšana tiks vienkāršota. EASA paļausies uz FAA to iekārtu atkārtotā novērtēšanā, kas atrodas ASV, un FAA paļausies uz valsts aviācijas iestādēm vai – dažos gadījumos – EASA to iekārtu atkārtotā novērtēšanā, kas atrodas ES dalībvalstīs. Tas ļaus novērst divkāršu revīziju un attiecīgi radīs izmaksu un produktivitātes ietaupījumus EASA, FAA un nozarei. Saskaņā ar FAA aprēķiniem 2017. gadā tā ir piemērojusi ES dalībvalstīs esošu FFS operatoriem maksu aptuveni 170 000 USD, lai kompensētu izmaksas par Eiropā veikto atkārtoto novērtēšanu uz vietas. Savukārt attiecībā uz ES EASA 2017. gadā piemēroja vairāk nekā 1,1 miljona EUR maksu ASV esošu FFS operatoriem, lai kompensētu ceļa izdevumus saistībā ar atkārtotiem novērtējumiem, kas veikti ASV (papildus maksai par ASV pavadītajām darba stundām novērtējumu veikšanas laikā).

               •Saskanība ar esošajiem politikas noteikumiem attiecīgajā politikas jomā

                  Sadarbība starp ES un Amerikas Savienotajām Valstīm aviācijas drošuma jomā ir daļa no Aviācijas stratēģijas Eiropai. Ierosinātais jaunais FSTD pielikums saskan ar Nolīguma par civilās aviācijas drošuma regulēšanu starp ES un ASV vispārīgajiem mērķiem: nodrošināt augstu civilās aviācijas drošumu pasaulē un pēc iespējas mazināt nevajadzīgas regulatīvās uzraudzības ekonomisko slogu aviācijas nozarei un operatoriem.

               •Atbilstība pārējiem Savienības politikas virzieniem

                  Nolīgums palīdz tiekties uz ES ārējās aviācijas politikas pamatmērķi, uzlabojot civilās aviācijas drošumu un veicinot tirdzniecību un ieguldījumus aeronavigācijas ražojumos. Jaunais FSTD pielikums saskan ar ES kopējo aviācijas politiku, veicinot sertifikātu un tehnisko atzinumu savstarpēju pieņemšanu ar galvenajiem starptautiskajiem partneriem un ļaujot efektīvāk izmantot ES un dalībvalstu līmenī pieejamos resursus.

               2.JURIDISKAIS PAMATS, SUBSIDIARITĀTE UN PROPORCIONALITĀTE

               •Juridiskais pamats

                  Līgums par Eiropas Savienības darbību, sevišķi tā 100. panta 2. punkts sasaistē ar 218. panta 9. punktu.
                        Subsidiaritāte (jomām, kas nav Savienības ekskluzīvā kompetencē)

                  Neattiecas.

               •Proporcionalitāte

                  Neattiecas.

               •Juridiskā instrumenta izvēle

                  Jauna pielikuma pievienošana Nolīgumam ir visefektīvākais instruments, ar ko sasniegt mērķi ļaut efektīvi savstarpēji pieņemt atbilstības atzinumus un dokumentāciju par lidojumu simulācijas trenažieru iekārtām (FSTD).

               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

               •Ex post izvērtējumi / spēkā esošo tiesību aktu atbilstības pārbaudes

                  Neattiecas.

               •Apspriešanās ar ieinteresētajām personām

                  ES dalībvalstis, kurās atrodas (FAA sertificēti) FFS, ir iesaistījušās uzticības veidošanas pasākumā, ko 2013. gadā, gatavojoties šā jaunā pielikuma izveidei, veica EASA un FAA.

                  Komisija informēja ES dalībvalstis un ar tām apspriedās par jauna FSTD pielikuma veidošanu Padomes Aviācijas jautājumu darba grupā a) ar ziņojumiem par diskusijām Divpusējā uzraudzības padomē saskaņā ar Nolīgumu (kurās ES dalībvalstis ir aicinātas piedalīties) un b) saistībā ar gatavošanos Padomes Lēmumam (ES) 2018/61, lai paplašinātu Nolīguma darbības jomu, tostarp iekļaujot personāla licencēšanu un apmācību.

                     Ekspertu atzinumu pieprasīšana un izmantošana

                  Jaunā FSTD pielikuma izstrādē Eiropas Komisijai palīdzēja EASA. EASA un FAA salīdzināja ES un ASV FSTD sertificēšanas prasības regulējuma ziņā. Salīdzināšana tika pabeigta 2014. gadā un ļāva ES un ASV sistēmā konstatēt arī regulējuma atšķirības, uz kurām attiecas tā dēvētie “īpašie nosacījumi”, kas paredzēti ierosinātajā FSTD pielikumā.

                  EASA arī novērtēja FAA Nacionālo simulatoru programmu (NSP), lai varētu uzticēties ASV lidojumu trenažieru uzraudzības sistēmai. Novērtēšanā ietilpa EASA apmeklējums NSP birojā Atlantā (2013. gada augustā), kā arī NSP EASA sertificētu trenažieru novērtēšanas novērojumi Dalasā (2013. gada novembrī) un Maiami (2013. gada decembrī). Novērtēšana aptvēra tikai lidmašīnu pilnīgu lidojumu trenažieru atkārtotu novērtēšanu, kas atbilst ierosinātā FSTD pielikuma darbības jomai.

                  2014. gada 2. jūlijā EASA kopā ar FAA ziņoja ar Nolīgumu izveidotajai Divpusējai uzraudzības padomei, ka regulējuma salīdzināšana, kā arī uzticības veidošanas pasākumi ir sekmīgi beigušies. Ar to noslēdzās tehniskie priekšdarbi jaunā FSTD pielikuma izstrādei.

               •Ietekmes novērtējums

                  Neattiecas

               •Normatīvā atbilstība un vienkāršošana

                  Neattiecas

               •Pamattiesības

                  Neattiecas

               4.IETEKME UZ BUDŽETU

                  Nav ietekmes uz ES budžetu

               5.CITI ELEMENTI

               •Īstenošanas plāni un uzraudzīšanas, izvērtēšanas un ziņošanas kārtība

                  No ES puses EASA koordinēs jaunā FSTD pielikuma īstenošanu. Detaļās īstenošanas procedūras tiks noteiktas Trenažieru īstenošanas procedūrās (TĪP), kuru izstrādi pašlaik beidz tehniskie aģenti EASA un FAA (paredzētajā laikā, lai pieņemtu jauno FSTD pielikumu).

                  FSTD pielikuma īstenošanas pārraudzību vispirms veiks FSTD uzraudzības padome, kas atbildēs saskaņā ar Nolīgumu izveidotajai Divpusējai uzraudzības padomei. FSTD uzraudzības padome regulāri ziņos Divpusējai uzraudzības padomei.

               •Skaidrojošie dokumenti (direktīvām)

                  Neattiecas

               •Detalizēts konkrētu priekšlikuma noteikumu skaidrojums

                  1. iedaļa “Mērķis un joma”

                  Šajā FSTD pielikuma iedaļā skaidrots pielikuma mērķis, kas ir atbilstības atzinumu un dokumentācijas savstarpēja pieņemšana, kā arī tehniskā palīdzība FFS atkārtotā novērtēšanā un kvalifikācijā.

                  Pielikuma darbības joma aptver tādu lidmašīnām paredzētu FFS atkārtotu novērtēšanu un pastāvīgu kvalifikāciju, kam ir FAA un EASA vai kādas ES dalībvalsts pilnvarotās aviācijas iestādes izdota kvalifikācija.

                  2. iedaļa “Definīcijas”

                  Šajā FSTD pielikuma iedaļā definēti daži biežāk izmantotie tehniskie termini.

                  3. iedaļa “Kopīgā koordinācijas organizācija”

                  Šajā iedaļā izveidota FSTD uzraudzības padome, kas atbildēs Divpusējās uzraudzības padomes priekšā un kuras pienākums būs nodrošināt FSTD pielikuma faktisko īstenošanu. FSTD uzraudzības padomi kopīgi vada EASA un FAA lidojumu standartu direktori. Galvenie FSTD uzraudzības padomes pienākumi ietver:

                  a) trenažieru īstenošanas procedūru (TĪP) izstrādi, apstiprināšanu un pārskatīšanu;

                  b) informācijas apmaiņu par attiecīgiem drošības jautājumiem un rīcības plānu izstrādi to risināšanai;

                  c) šā pielikuma konsekventas piemērošanas nodrošināšanu;

                  d) informācijas apmaiņu par plānotajām un notiekošajām noteikumu radīšanas darbībām, kas varētu ietekmēt pielikuma pamatu un darbības jomu;

                  e) informācijas apmaiņu par nozīmīgām izmaiņām pušu FSTD kvalifikācijas sistēmās, kas varētu ietekmēt pielikuma pamatu un darbības jomu;

                  f) tehnisku jautājumu risināšanu, kas ir tehnisko aģentu un aviācijas iestāžu pienākumos un ko nevar atrisināt zemākā līmenī; un

                  g) pielikuma grozījumu ierosināšanu Divpusējai uzraudzības padomei.

                  4. iedaļa “Īstenošana”

                  Šajā iedaļā paredzēti detalizēti nosacījumi savstarpējai novērtējuma ziņojumu pieņemšanai starp pusēm un FAA un EASA kvalifikācijas turpināšanai attiecībā uz FFS saskaņā ar Nolīgumu. Dalībvalstu valsts aviācijas iestādes vai – dažos gadījumos – EASA FAA vārdā veiks novērtēs iekārtas, kas atrodas ES, un FAA EASA vārdā novērtēs iekārtas, kas atrodas ASV.

                  Šajā iedaļā arī paredzēti noteikumi par turpmākajām darbībām pēc novērtējuma ziņojuma atzinumiem, tehniskās palīdzības sniegšanu īpašu novērtējumu veikšanā vai datu un informācijas ieguvē un sniegšanā pēc pieprasījuma, kā arī attiecībā uz informācijas apmaiņu par tiesību aktu, noteikumu, procedūru, politikas vai standartu pārskatīšanu, kas var ietekmēt pamatu, uz kura pielikums tiek izpildīts.

                  5. iedaļa “Saziņa un sadarbība”

                  Šī sadaļa ietver noteikumus par saziņu un informācijas apmaiņu starp FAA, EASA un – attiecīgā gadījumā – dalībvalstu pilnvarotajām aviācijas iestādēm. Tā ietver noteikumus kontaktpunktu noteikšanai dažādos FSTD pielikuma tehniskajos aspektos, kā arī informāciju par FFS piešķirtajiem atbrīvojumiem un izņēmumiem.

                  6. iedaļa “Kvalifikācijas prasības atbilstības atzinumu pieņemšanai”

                  Šī iedaļa ietver pamatprasības iestādēm attiecīgo sistēmu efektivitātes ziņā FSTD regulatīvajā uzraudzībā, ieskaitot juridisko un regulatīvo struktūru, resursus, apmācību programmas, dokumentāciju un reģistrus, kā arī iekšējo politiku, procedūras un kvalitātes sistēmas.

                  Turklāt šī iedaļa ietver noteikumus par attiecīgo sistēmu sākotnējo un pastāvīgo efektivitātes apliecināšanu, ieskaitot noteikumus par Pušu dalību savstarpējās kvalitātes revīzijās un standartizācijas darbībās, kvalitātes un standartizācijas ziņojumu un citas attiecīgas informācijas apmaiņu, kas var būt nepieciešama, lai saglabātu Pušu pastāvīgu uzticēšanos otras Puses sistēmām.

                  Ir svarīgi uzsvērt, ka visu ES dalībvalstu iestādes var veikt FFS novērtēšanu FAA vārdā, ciktāl tie atbilst šajā pielikumā noteiktajām prasībām. EASA pienākums būs pārraudzīt šādu atbilstību savu dienišķo standartizācijas darbību ietvaros.

                  7. iedaļa “Izmeklēšana un izpildes nodrošināšanas pasākumi”

                  Šajā iedaļā paredzēti noteikumi par sadarbību neatbilstības izmeklēšanā un izpildes nodrošināšanas pasākumu veikšanā. Saskaņā ar Nolīgumu abas Puses patur tiesības veikt izpildes nodrošināšanas darbības pret FSTD operatoriem, kuriem ir FAA vai EASA apstiprinājumi.

                  8. iedaļa “Pārnešanas noteikumi”

                  Šajā iedaļā paredzēti noteikumi par to, kā FFS, kas pašlaik ir tiešā EASA uzraudzībā, tiks nodoti FAA, kā arī to, kā FFS, kas pašlaik ir tiešā FAA uzraudzībā, tiks nodoti ES dalībvalstu pilnvarotajām aviācijas iestādēm. Pašlaik ir četras ES dalībvalstis, kurās atrodas FAA apstiprināti FSS – Apvienotā Karaliste, Dānija, Francija un Nīderlande.

                  Pārnešana notiek 18 mēnešu laikā pēc dienas, kad pielikums stājas spēkā, un tiks sinhronizēta ar iekārtu atkārtotas novērtēšanas datumiem.

                  9. iedaļa “Nodevas”

                  Nodevas par iekārtu atkārtotu novērtēšanu tiks piemērotas saskaņā ar Nolīguma 14. pantu un saskaņā ar piemērojamajām regulatīvajām prasībām, kas ES ir Komisijas 2014. gada 27. marta Regula (ES) Nr. 319/2014 par Eiropas Aviācijas drošības aģentūras iekasētajām maksām un atlīdzību.

                  1. papildinājums “Īpaši nosacījumi”

                  Šis papildinājums ietver ES īpašos nosacījumus, kas piemērojami ASV esošiem FFS, kā arī FAA īpašos nosacījumus, kas piemērojami ES esošiem FFS.

                  Šādi īpašie nosacījumi ir papildu regulatīvās prasības, kas būs jāpārbauda novērtēšanas revīzijās, lai ņemtu vērā ES un ASV regulatīvo sistēmu atšķirības lidojumu trenažieru jomā.

                  ES gadījumā atbilstību FAA īpašajiem nosacījumiem pārbaudīs to dalībvalstu valsts iestādes, kurās atrodas iekārtas ar FAA sertifikātiem, vai – atsevišķos gadījumos – EASA, ja ES esošie FFS ir Aģentūras pārziņā. Īpašo nosacījumu pārbaudes rezultāti tiks reģistrēti īpašo nosacījumu ziņojumā, ko iestāde sagatavo pēc novērtēšanas.

                  2. papildinājums “Aviācijas iestādes darbības”

                  Šis papildinājums ietver īpašas darbības, ko ES dalībvalstu pilnvarotās aviācijas iestādes veiks FFS atkārtotā novērtēšanā FAA vārdā. Tas ietver atkārtotās novērtēšanas ieplānošanu, novērtēšanas veikšanas sagatavošanu, novērtēšanas un turpmāko darbību veikšanu, tostarp novērtējuma ziņojuma un īpašo nosacījumu ziņojuma, kas jānodod FAA, sagatavošanu.

               2019/0067 (NLE)

               Priekšlikums

               PADOMES LĒMUMS

               par nostāju, kas Divpusējā uzraudzības padomē atbilstoši Nolīgumam starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā Eiropas Savienībai jāieņem jautājumā par 4. pielikuma pievienošanu Nolīgumam

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 100. panta 2. punktu saistībā ar 218. panta 9. punktu,

               ņemot vērā Eiropas Komisijas priekšlikumu,

               tā kā:

               (1)Nolīgums starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā (“Nolīgums”) stājās spēkā 2011. gada 1. maijā
                  2
               .

               (2)Viens no galvenajiem Nolīguma mērķiem ir uzlabot iesakņojušās sadarbības attiecības starp Eiropu un ASV, lai visā pasaulē nodrošinātu augstu civilās aviācijas drošumu un mazinātu liekas regulatīvās uzraudzības radīto ekonomisko nastu aviācijas nozarei un ekspluatantiem.

               (3)Nolīguma 1. grozījums
                  3
                paplašina Nolīguma 2. panta B punkta tvērumu, lai cita starpā iekļautu personāla licencēšanu un apmācību.

               (4)Nolīguma 5. pants pēc grozījumiem paredz jaunu Nolīguma pielikumu izstrādi jautājumos, kas ir Nolīguma darbības jomā.

               (5)Abi tehniskie aģenti, t. i., Eiropas Aviācijas drošības aģentūra, kas pārstāv ES, un ASV Federālā aviācijas pārvalde, ir sagatavojuši priekšlikumu Divpusējai uzraudzības padomei pieņemt Lēmumu ieviest Nolīgumā jaunu 4. pielikumu, kas aptvertu lidojumu simulācijas trenažieru iekārtu (“FSTD”) atbilstības atzinumu un dokumentācijas savstarpēju akceptēšanu.

               (6)Jaunā pielikuma izpilde radīs ietaupījumus abiem tehniskajiem aģentiem un vienlaikus samazinās izmaksas nozarē (FSTD operatoriem), kā rezultātā gaisa pārvadātāji saviem pilotiem gūs plašāku piekļuvi FSTD.

               (7)Nolīguma 19. panta C punktā paredzēts, ka jaunizveidoti pielikumi stājas spēkā ar Divpusējās uzraudzības padomes lēmumu, kura izveidota saskaņā ar Nolīguma 3. pantu.

               (8)Jaunais 4. pielikums par lidojumu simulācijas trenažieru iekārtām ir jāapstiprina Eiropas Savienības vārdā.

               (9)Padomes 2011. gada 7. marta Lēmuma Nr. 2011/719/ES par to, lai noslēgtu Nolīgumu starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā, 4. panta 3. punktā saskaņā ar Līguma par Eiropas Savienības darbību 218. panta 9. punktu noteikts, ka Padome pēc Komisijas priekšlikuma ar kvalificētu balsu vairākumu nolemj, kāda nostāja Savienībai jāieņem Divpusējās uzraudzības padomē jautājumā par papildu pielikumu pieņemšanu saskaņā ar Nolīguma 3. panta C punkta 7. apakšpunktu un 19. panta C punktu,

               IR PIEŅĒMUSI ŠO LĒMUMU.

               1. pants

               Nostāja, kas Eiropas Savienībai jāieņem Divpusējā uzraudzības padomē saskaņā ar Nolīguma starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā 3. un 19. pantu jautājumā par Divpusējās uzraudzības padomes lēmuma pieņemšanu par Nolīguma 4. pielikuma pieņemšanu, balstās uz šim lēmumam pievienoto Divpusējās uzraudzības padomes Lēmuma Nr. 0011 projektu.

               2. pants

               Mobilitātes un transporta ģenerāldirektorāta Aviācijas direktorāta direktors kā līdzpriekšsēdētājs un Eiropas Savienības pārstāvis Divpusējā uzraudzības padomē ar šo tiek pilnvarots parakstīt Divpusējās uzraudzības padomes Lēmumu Nr. 0011.

               3. pants

               Pēc Divpusējās uzraudzības padomes lēmuma pieņemšanas to publicē Eiropas Savienības Oficiālajā Vēstnesī.

               5. pants

               Šis lēmums ir adresēts Komisijai.

               Briselē,

                     Padomes vārdā —

                     priekšsēdētājs

                     (1)

                        PADOMES LĒMUMS (ES) Nr. 2018/61, 2017. gada 21. marts.

                     (2)

                        OV L 291, 9.11.2011., 3.–44. lpp.

                     (3)

                        OV L 11, 16.1.2018., 3.–5. lpp.

    ---documentbreak---

               EIROPAS KOMISIJA
            Briselē, 7.3.2019
            COM(2019) 122 final
            PIELIKUMS
            pie priekšlikuma
            PADOMES LĒMUMS
            par nostāju, kas Divpusējā uzraudzības padomē atbilstoši Nolīgumam starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā Eiropas Savienībai jāieņem jautājumā par 4. pielikuma pievienošanu Nolīgumam

               DIVPUSĒJĀ UZRAUDZĪBAS PADOME.

               NOLĪGUMS

               STARP

               AMERIKAS SAVIENOTAJĀM VALSTĪM

               UN EIROPAS SAVIENĪBU

               PAR SADARBĪBU CIVILĀS AVIĀCIJAS DROŠĪBAS REGLAMENTĒŠANĀ

               LĒMUMA PROTOKOLS

               LĒMUMS Nr. 0011

               Ņemot vērā, ka Nolīguma starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā (“Nolīgums”) 1. grozījums paplašina Nolīguma 2. panta B punkta darbības jomu, lai cita starpā iekļautu personāla licencēšanu un apmācību;

               ņemot vērā arī to, ka grozītais Nolīguma 5. pants paredz jaunu Nolīguma pielikumu izstrādi jautājumos, kas ir Nolīguma darbības jomā, kuri pēc tam saskaņā ar 19. panta C punktu stājas spēkā ar Divpusējās uzraudzības padomes lēmumu, kura izveidota atbilstoši 3. pantam;

               Divpusējā uzraudzības padome attiecīgi nolemj:

               1.pieņemt Nolīguma 4. pielikumu (Lidojumu simulācijas trenažieru iekārtas), kas pievienots šim lēmumam.

               2.Nolīguma 4. pielikums (Lidojumu simulācijas trenažieru iekārtas) stājas spēkā datumā, kurā dots pēdējais paraksts.

               Divpusējās uzraudzības padomes vārdā –

                        FEDERĀLĀ AVIĀCIJAS PĀRVALDE,

                        TRANSPORTA MINISTRIJA,

                        AMERIKAS SAVIENOTĀS VALSTIS,

                        EIROPAS KOMISIJA,

                        EIROPAS SAVIENĪBA,

                        KO PĀRSTĀV:

                        KO PĀRSTĀV:

                        AMATS:

                        asociētais administrators aviācijas drošuma jautājumos

                        AMATS:

                        Eiropas Komisijas Mobilitātes un transporta ģenerāldirektorāta

                        Aviācijas direktorāta direktors

                        DATUMS:

                        DATUMS:

                        VIETA:

                        Vašingtona, Kolumbijas apgabals

                        VIETA:

                        Brisele, Beļģija

    ---documentbreak--- NA ---documentbreak---

               EIROPAS KOMISIJA
            Briselē, 7.3.2019
            COM(2019) 122 final
            PIELIKUMS
            pie priekšlikuma
            PADOMES LĒMUMS
            par nostāju, kas Divpusējā uzraudzības padomē atbilstoši Nolīgumam starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā Eiropas Savienībai jāieņem jautājumā par 4. pielikuma pievienošanu Nolīgumam

               4. PIELIKUMS

                LIDOJUMU SIMULĀCIJAS TRENAŽIERU IEKĀRTAS

               1.MĒRĶIS UN JOMA

               1.1.Puses ir izvērtējušas viena otras standartus, noteikumus, praksi un procedūras, kas attiecas uz lidmašīnām paredzētu pilnīgu lidojumu trenažieru (FFS) atkārtotu novērtēšanu un pastāvīgu kvalifikāciju un secinājušas, ka tie ir pietiekami saderīgi, lai ļautu pieņemt otras Puses apstiprinājumus un atzinumus. Šis pielikums aptver savstarpēju atbilstības atzinumu un dokumentācijas pieņemšanu, kā arī tehniskās palīdzības sniegšanu FFS atkārtotā novērtēšanā un kvalifikācijā. Nekas šajā pielikumā nav jāuztver par ierobežojumu kādas Puses tiesībām rīkoties saskaņā ar Nolīguma 15. pantu.

               1.2.Pielikuma darbības joma aptver tādu lidmašīnām paredzētu C, CG, D un DG līmeņa FFS atkārtotu novērtēšanu un pastāvīgu kvalifikāciju, kam ir ASV Federālās aviācijas pārvaldes (FAA) un Eiropas Aviācijas drošības aģentūras (EASA) vai – attiecīgā gadījumā – pilnvarotās aviācijas iestādes izdota kvalifikācija. Darbības jomu var paplašināt ar šā pielikuma grozījumu pēc Divpusējās uzraudzības padomes lēmuma, kas pieņemts saskaņā ar Nolīguma 19. panta B punktu.

               1.3.Pielikuma darbības jomu paplašina pēc nepieciešamā uzticības veidošanas procesa, ko vada tehniskie aģenti.

               1.4.Pielikuma darbības joma neaptver lidojumu simulācijas trenažieru iekārtas (FSTD), kas atrodas ārpus Nolīguma 12. pantā minētās piemērojamības jomas.

               2.DEFINĪCIJAS

               2.1.Šā pielikuma vajadzībām papildus Nolīgumā minētajām definīcijām ir piemērojamas šādas definīcijas:

               (a)“FFS kvalifikācijas līmenis” ir atbilstības līmenis, kas balstās uz FFS tehnisko

               spēju, ko nosaka FFS novērtēšanā pēc noteiktajiem tehniskās novērtēšanas kritērijiem, kā noteikts piemērojamajās prasībās. FFS tiek iedalīti A, B, C un D līmeņa kategorijās. Dažām ES kvalificētām iekārtām papildus ir AG, BG, CG vai DG līmeņa kvalifikācija saskaņā ar senākām tiesībām.

               (b)“Atzinums” ir apstiprinājums tam, vai FSTD atbilst vai neatbilst piemērojamajām prasībām, un ko reģistrē kā rezultātus/neatbilstības novērtējuma ziņojumā, ko sagatavo FAA, EASA vai – attiecīgā gadījumā – pilnvarotā aviācijas iestāde.

               (c)“Lidojumu simulācijas trenažieru iekārta” (FSTD) ir:

               (I)attiecībā uz Eiropas Savienību – trenažieru iekārta, kas lidmašīnu gadījumā ir pilnīgs lidojumu trenažieris (FFS), lidojuma trenažieru iekārta (FTD), lidojuma un navigācijas procedūru trenažieris (FNPT) vai pamatlīmeņa instrumentālo lidojumu trenažieris;

               (II)attiecībā uz ASV – trenažieru iekārta, kas lidmašīnu gadījumā ir pilnīgs lidojumu trenažieris (FFS) vai lidojuma trenažieru iekārta (FTD).

               (d)“Pilnīgs lidojumu trenažieris” (FFS) ir noteikta gaisa kuģu tipa, modeļa vai sērijas pilota kabīnes pilnizmēra kopija, ieskaitot visu aprīkojumu un datorprogrammas gaisa kuģa kustības pa zemi un lidojuma pilnīgai imitēšanai, vizuālā sistēma, kas nodrošina skata no kabīnes imitāciju kustības pa zemi un lidojuma laikā, un slodžu un gaisa stāvokļa imitācijas sistēma.

               (e)“FSTD novērtēšana” ir FSTD pārbaude attiecībā pret noteiktajiem tehniskajiem kritērijiem attiecīgajā līmenī, kuri ļauj iegūt FSTD kvalifikāciju.

               (f)“FSTD operators” ir organizācija, kas tieši atbild EASA vai – attiecīgā gadījumā – pilnvarotajai aviācijas iestādei par konkrētas FSTD kvalifikācijas pieprasīšanu un saglabāšanu un kurai ir jāievēro Regulas (ES) Nr. 1178/2011 ORA daļas prasības.

               (g) “FSTD sponsors” ir organizācija, kas tieši atbild FAA par konkrētas FSTD kvalifikācijas pieprasīšanu un saglabāšanu un kurai ir jāievēro ASV Federālo noteikumu kodeksa 14. sadaļas 60. daļā (turpmāk – “60. daļa”) minētās prasības.

               (h)“Senākas tiesības” ir:

               (I)ASV – FSTD operatora/sponsora tiesības saglabāt kvalifikācijas līmeni, kas piešķirts saskaņā ar iepriekšēju padomdevēja apkārtrakstu;

               (II)ES – FSTD operatora/sponsora tiesības saglabāt kvalifikācijas līmeni, kas piešķirts saskaņā ar iepriekšējiem noteikumiem. Tās arī nozīmē FSTD lietotāja tiesības saglabāt mācību, testu un pārbaužu kredītpunktus, kas iegūti saskaņā ar iepriekšējiem noteikumiem.

               (i)“Kvalifikācijas testu galvenā rokasgrāmata” (KTGR) ir iestādes apstiprināta kvalifikācijas testu rokasgrāmata, kurā iekļauti FAA, EASA vai – attiecīgā gadījumā – pilnvarotās aviācijas iestādes novēroto testu rezultāti. KTGR izmanto par atsauci turpmākiem novērtējumiem.

               (j)“Kvalifikācijas testu rokasgrāmata” (KTR) ir dokuments, ko izmanto, lai apliecinātu, ka rezultātu un rīcības īpašības atbilst iepriekš noteiktajiem ierobežojumiem gaisa kuģim un ka visas piemērojamās prasības ir ievērotas.

               (k)“Īpaši nosacījumi” ir tās prasības, kas, pamatojoties uz attiecīgo regulatīvo FFS novērtēšanas un kvalifikācijas sistēmu salīdzinājumu, ir atzītas par tādām, kuras abām sistēmām nav kopīgas, un ir pietiekami nozīmīgas, lai tiktu minētas šajā pielikumā.

               3.KOPĪGĀ KOORDINĀCIJAS STRUKTŪRA

               3.1.Sastāvs

               3.1.1.Ar šo tiek izveidota kopīgā koordinācijas struktūra, ko dēvē par FSTD uzraudzības padomi un kas atbild Divpusējai uzraudzības padomei, kopīgā EASA lidojumu standartu direktora un FAA lidojumu standartu izpilddirektora vadībā. FSTD uzraudzības padomē ir katra tehniskā aģenta FSTD eksperti.

               3.1.2.Kopīgā vadība var aicināt papildu dalībniekus FSTD uzraudzības padomē, lai veicinātu šā pielikuma mērķu izpildi.

               3.2.Pilnvaras

               3.2.1.FSTD uzraudzības padome tiekas vismaz reizi gadā, lai nodrošinātu efektīvu šā pielikuma darbību un īstenošanu. FSTD uzraudzības padomes funkcijas ietver:

               (a)FFS novērtēšanai un kvalifikācijai vajadzīgo Trenažieru tehniskās īstenošanas procedūru (TIP-S) izstrādi, apstiprināšanu un pārskatīšanu, ieskaitot sadarbību, palīdzību, informācijas apmaiņu un pastāvīgas uzticības darbības, kas jāizmanto procesos, uz kuriem attiecas šis pielikums;

               (b)informācijas apmaiņu par attiecīgiem drošības jautājumiem un rīcības plānu izstrādi to risināšanai;

               (c)konsekventu šā pielikuma piemērošanas nodrošināšanu;

               (d)informācijas apmaiņu par plānotajām un notiekošajām noteikumu radīšanas darbībām, kas varētu ietekmēt pielikuma pamatu un darbības jomu;

               (e)informācijas apmaiņu par nozīmīgām izmaiņām Pušu FSTD kvalifikācijas sistēmās, kas varētu ietekmēt pielikuma pamatu un darbības jomu;

               (f)tehnisku jautājumu risināšanu, kas ir tehnisko aģentu un pilnvaroto aviācijas iestāžu pienākumos un ko nevar atrisināt zemākā līmenī; un

               (g)pielikuma grozījumu ierosināšanu Divpusējai uzraudzības padomei.

               3.2.2.FSTD uzraudzības padome ziņo par neatrisinātiem jautājumiem Divpusējai uzraudzības padomei un nodrošina Divpusējās uzraudzības padomes pieņemto lēmumu īstenošanu attiecībā uz šo pielikumu.

               4.ĪSTENOŠANA

               4.1.Tehniskie aģenti pārraudzības nolūkos izveido un uztur to FFS pamatsarakstu, kuru kvalifikācija ir šā pielikuma darbības jomā. Procedūras pamatsaraksta izveidei un uzturēšanai tiek izklāstītas TIP-S.

               4.2.FAA pastāvīgā kvalifikācija

               4.2.1.Puses vienojas, ka FFS, kam:

               (a)ir pašreizēja kvalifikācija saskaņā ar piemērojamo ES kvalifikācijas pamatu un

               (b)kas atbilst šajā pielikumā minētajiem nosacījumiem, tostarp FAA īpašajiem nosacījumiem, kas minēti 1. papildinājumā, neatkarīgi no 60. daļas trenažieru kvalitātes pārvaldības sistēmas prasībām, kas piemērojamas FFS sertifikāta turētājam,

               uzskata par atbilstīgiem FAA pastāvīgās kvalifikācijas tehniskajām prasībām pēc EASA vai – attiecīgā gadījumā – pilnvarotās aviācijas iestādes novērtējuma un īpašo nosacījumu ziņojumu saņemšanas, pārskatīšanas un pieņemšanas.

               4.2.2.Kompetentās aviācijas iestādes, kad tās FAA vārdā rīkojas katra FFS, uz ko attiecas šis pielikums, atkārtotā novērtēšanā, veic šā pielikuma 2. papildinājumā noteiktās darbības.

               4.3.EASA pastāvīgā kvalifikācija

               4.3.1.Puses vienojas, ka FFS, kam:

               (a)ir pašreizēja FAA kvalifikācija saskaņā ar piemērojamo ASV kvalifikācijas pamatu un

               (b)kas atbilst šajā pielikumā minētajiem nosacījumiem, ieskaitot ES īpašos nosacījumus, kas minēti 1. papildinājumā, neatkarīgi no ORA daļas prasībām, kas piemērojamas FSTD sertifikāta īpašniekam,

               uzskata par atbilstīgiem EASA pastāvīgās kvalifikācijas tehniskajām prasībām pēc FAA izdoto novērtējuma un īpašo nosacījumu ziņojumu saņemšanas, pārskatīšanas un pieņemšanas.

               4.4.Novērtējuma ziņojumu savstarpēja pieņemšana

               4.4.1.Atkarā no šā pielikuma noteikumiem puses vienojas, ka tehniskie aģenti un aviācijas iestādes attiecīgā gadījumā sniedz otras puses tehniskajam aģentam FFS atkārtotās novērtēšanas un īpašo nosacījumu ziņojumus. Šādi ziņojumi ietver atzinumus par atbilstību attiecīgajām ES un ASV prasībām kā pamatu to attiecīgo FFS kvalifikāciju izdošanai vai – attiecīgā gadījumā – turpmākam derīgumam.

               4.5.Turpmākās darbības pēc novērtējuma ziņojuma atzinumiem

               4.5.1.FSTD operators/sponsors risina atzinumos konstatētās nepilnības ar tehnisko aģentu vai pilnvaroto aviācijas iestādi, kas veikusi novērtēšanu, ja vien attiecīgais tehniskais aģents TIP-S noteiktos gadījumos nav norādījis citādi. Tādos gadījumos, ja ir nepieciešams apmeklējums uz vietas, lai izvērtētu atzinuma noslēgšanu, apmeklējumu uz vietas atbilstoši resursiem veic tehniskais aģents vai – attiecīgā gadījumā – pilnvarotā aviācijas iestāde, kas veikusi novērtēšanu.

               4.6.Ja rodas apstākļi ārpus atkārtotu novērtējumu darbības jomas, katras puses tehniskais aģents vai – attiecīgā gadījumā – pilnvarotā aviācijas iestāde pēc pieprasījuma, savstarpējas vienošanās un vajadzības sniedz tehnisko palīdzību FFS novērtējumos otras puses tehniskajam aģentam vai – attiecīgā gadījumā – pilnvarotajai aviācijas iestādei. Tehniskie aģenti vai pilnvarotā aviācijas iestāde var atteikties sniegt šādu tehnisku palīdzību resursu nepieejamības dēļ. Šādas palīdzības jomas cita starpā var ietvert:

               (a)izmeklēšanas veikšanu un ziņošanu par to pēc pieprasījuma;

               (b)datu iegūšanu un sniegšanu pēc pieprasījuma;

               (c)īpašas FFS novērtēšanas veikšanu gadījumā, ja iekārta tiek pārvietota vai mainīta.

               4.7.Saskaņā ar Nolīguma 15. panta B punktu tehniskie aģenti var veikt iekārtu neatkarīgu novērtēšanu konkrētu drošuma apsvērumu dēļ.

               4.8.Jebkuras puses organizatoriskās struktūras, likumu, noteikumu, procedūru, politikas vai standartu, arī tehnisko aģentu un aviācijas iestāžu standartu pārskatīšana var ietekmēt pamatu, uz kura izpilda šo pielikumu. Puses ar tehnisko aģentu un – attiecīgā gadījumā – ar pilnvaroto aviācijas iestāžu starpniecību, cik drīz vien iespējams, informē viena otru par šādu izmaiņu plāniem un apspriež, kādā mērā šādas plānotās izmaiņas ietekmē šā pielikuma pamatu. Ja apspriešanās saskaņā ar Nolīguma 15. panta C punktu beidzas ar vienošanos grozīt šo pielikumu, Puses cenšas nodrošināt, ka grozījums stājas spēkā vienlaicīgi vai pēc iespējas drīz pēc tam, kad stājas spēkā izmaiņa, kuras dēļ grozījums izdarīts.

               5.SAZIŅA UN SADARBĪBA

               5.1.Tehniskie aģenti veic kontaktpunktu saraksta apmaiņu un uzturēšanu attiecībā uz dažādiem šā pielikuma tehniskiem aspektiem.

               5.2.Visa saziņa, arī tehniskā dokumentācija, tehnisko aģentu un – attiecīgā gadījumā – pilnvaroto aviācijas iestāžu starpā, ir angļu valodā.

               5.3.Attiecībā uz visiem datumiem saziņā izmanto formātu DD MMM GGGG, piem., “05 MAY 2014”.

               5.4.Tehniskie aģenti un pilnvarotās aviācijas iestādes cita citu informē par atbrīvojumiem un izņēmumiem, kas piešķirti tādiem FFS, kuri ir šī pielikuma darbības jomā.

               5.5.Novērtēšanas norādījumi

               Tehniskie aģenti un pilnvarotās aviācijas iestādes iesniedz pārskatīšanai jebkādus īpašus norādījumus vai pieprasījumus, kas jāizpilda novērtēšanas laikā, vismaz 30 kalendāra dienas pirms novērtēšanas.

               6.KVALIFIKĀCIJAS PRASĪBAS ATBILSTĪBAS ATZINUMU ATZĪŠANAI

               6.1.Pamatprasības

               6.1.1.Katrs tehniskais aģents un – attiecīgi – pilnvarotā aviācijas iestāde apliecina otram tehniskajam aģentam savas attiecīgās sistēmas efektivitāti FSTD regulatīvajā uzraudzībā. Lai cits cita vārdā veiktu FFS novērtējumus, tehniskie aģenti un pilnvarotās aviācijas iestādes attiecīgā gadījumā apliecina faktisku un pienācīgu:

               (a)juridisko un regulatīvo struktūru;

               (b)organizatorisko struktūru;

               (c)resursus, ieskaitot pietiekami kvalificētus darbiniekus;

               (d)apmācību programmu saviem tehniskajiem darbiniekiem;

               (e)iekšējo politiku, procesus un procedūras, ieskaitot kvalitātes sistēmu;

               (f)dokumentāciju un uzskaiti;

               (g)uzraudzības programmu; kā arī

               (h)pilnvaras attiecībā uz regulētām vienībām un iekārtām.

               6.2.Sākotnējā uzticība

               6.2.1.Katrs tehniskais aģents ar sākotnējām uzticības veidošanas darbībām ir apliecinājis otram tehniskajam aģentam savas attiecīgās sistēmas efektivitāti šajā pielikumā iekļauto darbību regulatīvā uzraudzībā. Tehniskie aģenti ir arī viens otram apliecinājuši savu kvalitātes revīziju un standartizācijas darbību, arī aviācijas iestāžu revīziju, efektivitāti, kā noteikts 6.3.1. punktā.

               6.2.2.ES tehniskais aģents, pirms pilnvarotā aviācijas iestāde sāk veikt FFS novērtējumus ASV tehniskā aģenta vārdā, izvērtē attiecīgo pilnvaroto aviācijas iestādi saskaņā ar TIP-S noteikumiem.

               6.3.Pastāvīga uzticēšanās

               6.3.1.Tehniskie aģenti un pilnvarotās aviācijas iestādes turpina apliecināt efektīvu uzraudzību, kā izklāstīts šā pielikuma 6.1.1. punktā, saskaņā ar attiecīgajiem FSTD uzraudzības padomes izstrādātajiem un apstiprinātajiem TIP-S noteikumiem.

               (a)Proti, Tehniskie aģenti un – attiecīgā gadījumā – pilnvarotās aviācijas iestādes:

               I)ir tiesīgi piedalīties kā novērotāji: EASA gadījumā – FAA kvalitātes revīzijās un standartizācijas sanāksmēs; FAA gadījumā – EASA standartizācijas darbībās;

               II)nodrošina, ka FSTD operatori/sponsori sniedz abiem tehniskajiem aģentiem piekļuvi, lai attiecīgā gadījumā veiktu revīzijas, novērtējumus un pārbaudes;

               III)padara pieejamus revīziju, standartizācijas un savstarpēju pārbaužu rezultātus, kas piemērojami šim pielikumam;

               IV)dalās attiecīgajā drošības informācijā un zināmajos ierobežojumos, kas var ietekmēt pilnvarotās aviācijas iestādes vai tehniskā aģenta spēju pilnībā ievērot piemērojamos starptautiskos drošuma standartus vai kādas drošuma prasības, kas paredzētas ar Nolīgumu;

               V)nodrošina piemērota personāla pieejamību dalībai revīzijās un pārbaudēs, kas piemērojamas šim pielikumam;

               VI)dara pieejamus FSTD operatoru/sponsoru reģistrus, ieskaitot novērtējuma ziņojumus un īpašo nosacījumu ziņojumus;

               VII)ja nepieciešams, sniedz tulkošanas palīdzību aviācijas iestāžu birojā FFS reģistru un dokumentācijas, kas reģistrēta attiecīgās valsts valodā, pārskatīšanas laikā; un

               VIII)viens otram palīdz, sagatavojot slēdzienus par atzinumiem saistībā ar savstarpējām pārbaudēm.

               (b)ES tehniskais aģents veic papildu standartizācijas revīzijas, lai nodrošinātu pilnvarotās aviācijas iestādes atbilstību pielikuma noteikumiem, sevišķi FAA īpašajiem nosacījumiem, kas ir piemērojami ES esošiem FFS, kā precizēts TIP-S.

               c)
                     Tehniskie aģenti pēc iespējas drīz informē viens otru, ja tehniskais aģents vai pilnvarotā aviācijas iestāde nespēj izpildīt 6.3.1. punkta prasības. Ja kāds no tehniskajiem aģentiem uzskata, ka tehniskā kompetence vairs nav atbilstoša, tehniskie aģenti apspriežas un ierosina rīcības plānu, to starpā nepieciešamos korektīvos pasākumus, lai novērstu trūkumus.

               d)
                     Ja tehniskais aģents vai pilnvarotā aviācijas iestāde nenovērš trūkumus rīcības plānā norādītajā termiņā, katrs tehniskais aģents var jautājumu iesniegt izskatīšanai FSTD uzraudzības padomē.

               e)
                     Ja kāda no Pusēm plāno pārtraukt tehniskā aģenta vai pilnvarotās aviācijas iestādes veikto atzinumu vai kvalifikāciju pieņemšanu šā pielikuma darbības jomas ietvaros, tā nekavējoties ziņo otrai Pusei saskaņā ar Nolīguma 18. panta A punktu.

               7.IZMEKLĒŠANA UN IZPILDES NODROŠINĀŠANAS PASĀKUMI

               7.1.Puses patur tiesības veikt izpildes nodrošināšanas pasākumus pret FSTD operatoriem/sponsoriem, kuriem ir FAA vai EASA apstiprinājumi.

               7.2.Saskaņā ar Nolīguma 8. pantu katra Puse ar sava tehniskā aģenta un – attiecīgā gadījumā – pilnvaroto aviācijas iestāžu starpniecību nekavējoties ziņo otrai pusei par izmeklēšanas un turpmākām slēgšanas darbībām par neatbilstību šā pielikuma darbības jomā, ja neatbilstība var izraisīt sodu vai FFS kvalifikācijas atsaukšanu, apturēšanu vai pazemināšanu.

               7.3.FFS kvalifikācijas atsaukšanas vai apturēšanas gadījumā tehniskais aģents un – attiecīgā gadījumā – pilnvarotā aviācijas iestāde paziņo otram tehniskajam aģentam par atsaukšanu vai apturēšanu.

               7.4.Minētos paziņojumus nosūta attiecīgam otras Puses kontaktpunktam.

               8.PĀRNEŠANAS NOTEIKUMI

               8.1FFS, kuru kvalifikācijas izdevusi FAA saskaņā ar ASV un Apvienotās Karalistes Trenažieru īstenošanas procedūrās (TĪP) paredzētajiem noteikumiem, atkārtotus novērtējumus turpina veikt, kamēr nav pabeigta novērtēšanas darbību pārnešana, kā noteikts 8.2. punktā. (ASV un Apvienotās Karalistes TĪP, par ko vienojās 1995. gada 20. decembrī un ko pārskatīja 2005. gada 6. oktobrī. Tās tika noslēgtas saskaņā ar Amerikas Savienoto Valstu valdības un Lielbritānijas un Ziemeļīrijas Apvienotās Karalistes valdības nolīgumu aviācijas drošuma veicināšanai, kas parakstīts Londonā, 1995. gada 12. decembrī.)

               8.2Puses vienojas, ka FFS novērtējumu pārnešanu saskaņā ar šo pielikumu veic atbilstoši šādiem pārnešanas noteikumiem:

               (a)pilnvarotā aviācijas iestāde un tehniskie aģenti pirms pārnešanas apmāca pietiekami lielu personālu procedūrās attiecīgi saistībā ar Nolīgumu, šo pielikumu un ES un ASV īpašajiem nosacījumiem;

               (b)tiklīdz pietiekams skaits darbinieku ir pabeiguši apmācības, tehniskie aģenti pārnes kvalificēto FFS novērtēšanas darbības attiecīgi tehniskajiem aģentiem vai pilnvarotajām aviācijas iestādēm;

               (c)pārnešanu veic 18 mēnešu laikā no datuma, kurā stājas spēkā šis pielikums;

               (d)tehniskie aģenti un pilnvarotās aviācijas iestādes vienojas par norises plānu un laika grafiku:

               I)atkārtotu novērtējumu sinhronizēšanai un

               II)visu novērtējumu veikšanai saskaņā ar šo pielikumu.

               9.NODEVAS

               9.1.
                     Nodevas piemēro saskaņā ar Nolīguma 14. pantu un saskaņā ar piemērojamajām regulatīvajām prasībām.

               1. papildinājums

               ĪPAŠI NOSACĪJUMI

               1.ES ĪPAŠIE NOSACĪJUMI, KAS PIEMĒROJAMI ASV ESOŠIEM PILNĪGIEM LIDOJUMU TRENAŽIERIEM (FFS) GAISA KUĢU LIDMAŠĪNU KATEGORIJĀ

               1.1.Īpašie nosacījumi, kas minēti 4.3.1. iedaļā, kā izklāstīts TIP-S, ir šādi:

               (a)FSTD sponsors iesniedz FAA:

               I.atkārtotās novērtēšanas dokumentāciju;

               II.izlidošanas datus par gadu;

               III.trenažiera drošuma elementu pārbaudes datus (ORA.FSTD.115 b) Regulas (ES) Nr. 1178/2011 iekārtas); un

               IV.izmaiņas publicētajā EASA FSTD datu lapā;

               (b)instruktora darba stacijas rokasgrāmatā iekļauj darbības instrukcijas ar ES standartiem;

               (c)instruktora darba stacijas uzstādījumi un norādes atbilst starptautiskajai mērvienību sistēmai (SI);

               (d)novērtē vismaz vienu paziņotas kvalifikācijas Eiropas lidostas/lidlauka modeli ar pienācīgām modelēšanas un navigācijas/sakaru iekārtām;

               (e)I, II vai III kategorijas (atkarībā no situācijas) instrumentālo lidojumu pieejas un zemas redzamības pacelšanās darbības apliecina Eiropas lidostā un ar attiecīgiem iestatījumiem, ko izvēlas no instruktora darba stacijas;

               (f)FFS atspoguļo trenažiera lidmašīnas Eiropas konfigurāciju;

               (g)novērtēšanas laikā veic pastāvīgu, nepārtrauktu lidojuma posmu;

               (h)katrā novērtēšanā novērtē visus dzinēja parametrus, kas norādīti EASA FFS kvalifikācijas sertifikātā;

               (i)ja vairākām viena FFS aviācijas elektronikas konfigurācijām ir izdoti vairāki EASA FFS kvalifikācijas sertifikāti, katrā novērtēšanā novērtē katru konfigurāciju, attiecīgā gadījumā ar katru dzinēja atbilstību;

               (j)veic FFS specifiskus objektīvos, funkcionālos un subjektīvos testus atbilstoši piemērojamajām ES prasībām, uz ko neattiecas piemērojamais FAA FFS kvalifikācijas standartlīmenis.

               2.FAA ĪPAŠIE NOSACĪJUMI, KAS PIEMĒROJAMI ES ESOŠIEM APSTIPRINĀTIEM PILNĪGIEM LIDOJUMU TRENAŽIERIEM (FFS) GAISA KUĢU LIDMAŠĪNU KATEGORIJĀ

               2.1.Īpašie nosacījumi, kas minēti 4.2.1. iedaļā, kā izklāstīts TIP-S, ir šādi:

               (a)FSTD operators:

               I)pilnvarotajai aviācijas iestādei vai attiecīgi EASA sniedz pierādījumu, ka FAA FSTD direktīvas ir iekļautas Kvalifikācijas testu galvenajā rokasgrāmatā, un

               II)konstatē katru izmaiņu publicētajā FAA FFS konfigurāciju sarakstā;

               (b)instruktora darba stacijas rokasgrāmatā iekļauj darbības instrukcijas ar ASV standartiem;

               (c)instruktora darba stacijas iestatījumi un rādījumi atbilst ASV mērvienību sistēmai;

               (d)novērtē vismaz vienu paziņotas kvalifikācijas ASV lidostas/lidlauka modeli ar pienācīgām modelēšanas un navigācijas/sakaru iekārtām;

               (e)I, II vai III kategorijas (atkarībā no situācijas) instrumentālo lidojumu pieejas apliecina ASV lidostā un ar attiecīgiem iestatījumiem, ko izvēlas no instruktora darba stacijas;

               (f)FFS atspoguļo trenažiera lidmašīnas ASV konfigurāciju;

               (g)katrā novērtēšanā novērtē visas konfigurācijas, kas norādītas FAA FFS kvalifikācijas sertifikātā;

               (h)veic nolaišanos pa riņķi ASV lidostā ar maksimālo apliecināto nolaišanās svaru;

               (i)veic FFS specifiskus objektīvos, funkcionālos un subjektīvos testus atbilstoši piemērojamajām ASV prasībām, uz ko neattiecas piemērojamais Eiropas FFS standarta kvalifikācijas līmenis.

               2. papildinājums

               PILNVAROTĀS AVIĀCIJAS IESTĀDES DARBĪBAS

               Kompetentā aviācijas iestāde, kas rīkojas FAA vārdā, veic šādas darbības atkārtotiem novērtējumiem par katru FFS, uz ko attiecas šis pielikums, kā izklāstīts TIP-S:

               1.ieplāno atkārtoto novērtēšanu un sniedz FAA noteikto novērtēšanas datumu;

               2.veic novērtēšanas sagatavošanu. Pilnvarotās aviācijas iestādes inspektors(-i), kas veic novērtēšanu:

               (a)konstatē īpašos nosacījumus;

               (b)iegūst piemērotās veidlapas un kontrolsarakstus; un

               (c)konstatē visas izmaiņas, kas ir radušās starp atkārtotiem novērtējumiem;

               3.veic novērtēšanu, ņemot vērā īpašos nosacījumus un attiecīgos TIP-S noteikumus;

               4.veic darbības pēc novērtēšanas, lai iekļautu:

               (a)šādas informācijas/dokumentu nodošanu FAA piecu darba dienu laikā pēc novērtēšanas pabeigšanas:

               I.novērtējuma ziņojums;

               II.FFS konfigurācijas saraksts; un

               III.ziņojums par īpašajiem nosacījumiem;

               (b)veic šā pielikuma 4.5.1. punktā minēto apmeklējumu uz vietas.


               EIROPAS KOMISIJA
            Briselē, 7.3.2019
            COM(2019) 121 final
            2019/0066(NLE)
            Priekšlikums
            PADOMES LĒMUMS
            par nostāju, kas Divpusējā uzraudzības padomē atbilstoši Nolīgumam starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā Eiropas Savienībai jāieņem jautājumā par 3. pielikuma pievienošanu Nolīgumam

               PASKAIDROJUMA RAKSTS

               1.PRIEKŠLIKUMA KONTEKSTS

               •Priekšlikuma pamatojums un mērķi

                  2008. gadā Eiropas Savienība un Amerikas Savienotās Valstis parakstīja nolīgumu par sadarbību civilās aviācijas drošības reglamentēšanā (turpmāk – “Nolīgums”). Nolīgums stājās spēkā 2011. gada 1. maijā, un tā darbības joma sākotnēji aptvēra tikai lidojumderīgumu un atbilstības pārbaudes sakarā ar vides aizsardzības prasībām, aeronavigācijas ražojumu apstiprināšanu un pārraudzību, kā arī uzturēšanas iekārtu apstiprināšanu un pārraudzību. Pēcāk Nolīguma darbības joma tika paplašināta, iekļaujot arī personāla licencēšanu un apmācību, gaisa kuģa ekspluatāciju, gaisa satiksmes pakalpojumus un gaisa satiksmes pārvaldību. Paplašināšana tika veikta ar 2017. gada 13. decembrī parakstītu grozījumu un kopš minētā datuma tiek piemērota provizoriski.

                  Ņemot vērā Nolīguma paplašināto darbības jomu, Komisija, kurai palīdzēja Eiropas Savienības Aviācijas drošības aģentūra (EASA), kopā ar ASV Federālo aviācijas pārvaldi (FAA) izstrādāja jaunu 3. pielikumu Nolīgumam par pilotu licencēšanu (FCL pielikums), kura pieņemšana ir šā priekšlikuma mērķis.

                  FCL pielikumā risināta situācija, ka jo daudziem Eiropas Savienībā pastāvīgi dzīvojošiem lidotājiem faktiski ir sertifikāts, ko izdevusi FAA saskaņā ar ASV tiesību aktiem, lai gan Eiropas Parlamenta un Padomes Regulā (ES) Nr. 2018/1139 ir vispārīgs noteikums, ka ES dalībvalstīs pastāvīgi dzīvojošiem lidotājiem ir jābūt pēc ES noteikumiem izdotai apliecībai.

                  Tādēļ Eiropas Komisija ar ES 2011. gada 3. novembra Regulu (EK) Nr. 1178/2011 par gaisa kuģa apkalpi noteica atkāpes, ļaujot ES pastāvīgi dzīvojošiem lidotājiem, kuri iesaistīti privātā aviācijā, turpināt izmantot FAA pilota sertifikātus (tā dēvētā “FCL atkāpe”). FCL atkāpe bija paredzēta kā pagaidu pasākums, kamēr tiek meklēts izmaksu ziņā pieņemams šā jautājuma risinājums.

                  Jaunais FCL pielikums ir radies Pušu attiecīgo tehnisko aģentu, proti, EASA, kas pārstāv ES, un FAA, kas pārstāv ASV, sadarbībā un ļauj efektīvi konvertēt FAA pilota sertifikātus un kvalifikācijas atzīmes līdzvērtīgās ES FCL daļas pilota apliecībās un kvalifikācijas atzīmēs un otrādi.

               •Saskanība ar esošajiem politikas noteikumiem attiecīgajā politikas jomā

                  Sadarbība starp ES un Amerikas Savienotajām Valstīm aviācijas drošuma jomā ir daļa no Aviācijas stratēģijas Eiropai. Ierosinātais jaunais FCL pielikums sniegs satvaru, kas nodrošinās, ka ES pastāvīgi dzīvojoši piloti vada gaisa kuģus, pamatojoties uz apliecībām / kvalifikācijas atzīmēm, kas izdotas saskaņā ar ES regulām, ka viņi ir ES dalībvalstu iestāžu pārraudzībā un ka viņi uztur un pilnveido savu kvalifikāciju ES mācību organizācijās.

                  Līdz ar FCL pielikuma pieņemšanu vairs nebūs nepieciešams saglabāt FCL atkāpi.

               •Atbilstība pārējiem Savienības politikas virzieniem

                  Nolīgums palīdz tiekties uz ES ārējās aviācijas politikas pamatmērķi, uzlabojot civilās aviācijas drošumu un veicinot tirdzniecību un ieguldījumus aeronavigācijas ražojumos. Jaunais FCL pielikums ir saskanīgs ar ES kopējo aviācijas politiku, jo veicina piemērotu sadarbību ar trešajām valstīm un to aviācijas iestādēm, kā arī sekmē sertifikātu un citu attiecīgu dokumentu savstarpēju pieņemšanu.

               2.JURIDISKAIS PAMATS, SUBSIDIARITĀTE UN PROPORCIONALITĀTE

               •Juridiskais pamats

                  Līgums par Eiropas Savienības darbību, proti, tā 100. panta 2. punkts saistībā ar 218. panta 9. punktu.

               •Subsidiaritāte (jomām, kas nav Savienības ekskluzīvā kompetencē)

                  Neattiecas.

               •Proporcionalitāte

                  Neattiecas.

               •Juridiskā instrumenta izvēle

                  Jauna pielikuma pievienošana Nolīgumam starp ES un ASV ir visefektīvākais instruments, ar ko sasniegt mērķi atļaut pilota apliecību un kvalifikācijas atzīmju efektīvu savstarpēju konvertēšanu.

               3.EX POST NOVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

               •Ex post novērtējumi / spēkā esošo tiesību aktu atbilstības pārbaudes

                  Neattiecas.

               •Apspriešanās ar ieinteresētajām personām

                  EASA 2013. un 2014. gadā apspriedās ar ES dalībvalstu valsts aviācijas iestādēm par FCL pielikuma projektu un tā īstenošanas procedūrām. Saņemtās piezīmes tika ņemtas vērā diskusijās ar FAA, kuru rezultātā tika sagatavota pielikuma galīgā redakcija.

                  Komisija arī informēja ES dalībvalstis par pielikuma izstrādi saskaņā ar Eiropas Parlamenta un Padomes Regulu (ES) Nr. 2018/1139 izveidotajā Komitejā, kā arī Padomes Aviācijas jautājumu darba grupā a) ar ziņojumiem par diskusijām, kas sakarā ar jauno pielikumu notika Divpusējā uzraudzības padomē, un b) kontekstā ar gatavošanos Padomes Lēmumam (ES) Nr. 2018/61 par Nolīguma darbības jomas paplašināšanu, iekļaujot arī personāla licencēšanu un apmācību.

               •Ekspertu atzinumu pieprasīšana un izmantošana

                  Jaunā FCL pielikuma izstrādē Eiropas Komisijai palīdzēja EASA. EASA un FAA salīdzināja ES un ASV regulējuma prasības, kas attiecas uz pilotu licencēšanu. Salīdzināšana tika pabeigta 2014. gadā un ļāva konstatēt arī regulējuma atšķirības ES un ASV sistēmā, uz kurām attiecas tā dēvētie “īpašie nosacījumi”, kas paredzēti ierosinātajā FCL pielikumā.

               EASA arī novērtēja FAA, lai varētu uzticēties ASV pilotu licencēšanas sistēmai. Novērtēšana ietvēra EASA vizīti pie FAA vadības Vašingtonā un Vašingtonas Lidojumu standartu apgabala kantorī, kā arī divās FAA sertificētās lidotāju skolās (2013. gada februārī). Mike Monroney Aeronavigācijas centra apmeklējumā Oklahomasitijā EASA apmeklēja arī šādus FAA dienestus: Lidotāju pārbaudes standartu filiāli, Lidotāju sertifikācijas filiāli un FAA Akadēmijas Regulatīvo standartu daļu (2013. gada aprīlis). Novērtēšana attiecās tikai uz privātlidotāju licencēšanu un ar to saistītajām instrumentālās lidošanas kvalifikācijas atzīmēm, kas atbilst ierosinātā FCL pielikuma darbības jomai.

               •Ietekmes novērtējums

                  Neattiecas

               •Normatīvā atbilstība un vienkāršošana

                  Neattiecas

               •Pamattiesības

                  Neattiecas

               4.IETEKME UZ BUDŽETU

                  Nav ietekmes uz ES budžetu

               5.CITI ELEMENTI

               •Īstenošanas plāni un uzraudzīšanas, izvērtēšanas un ziņošanas kārtība

                  No ES puses EASA koordinēs jaunā FCL pielikuma īstenošanu. Detalizētas procedūras attiecībā uz īstenošanu tiks noteiktas Īstenošanas procedūrās licencēšanai, kuru izstrādi pašlaik beidz tehniskie aģenti EASA un FAA (paredzētajā laikā, lai pieņemtu jauno FCL pielikumu).

                  FCL pielikuma īstenošanas pārraudzību vispirms veiks Kopīgā Gaisa kuģu koordinācijas padome (KGKKP), kas atbildēs saskaņā ar Nolīgumu izveidotajai Divpusējai uzraudzības padomei. KGKKP regulāri ziņos Divpusējai uzraudzības padomei.

               •Skaidrojošie dokumenti (direktīvām)

                  Neattiecas

               •Detalizēts konkrētu priekšlikuma noteikumu skaidrojums

                  1. iedaļa “Mērķis un joma”

               Šajā FCL pielikuma iedaļā skaidrota tā darbības joma un mērķis, kas ir savstarpēja atbilstības atzinumu un dokumentācijas pieņemšana, kā arī tehniskās palīdzības sniegšana attiecībā uz privātlidotāju licencēšanu un atbilstības pārraudzību.

               Pielikuma darbības joma aptver privātlidotāju ES FCL daļas apliecības un FAA privātlidotāju sertifikātus, privātlidotāju tiesības, kas iekļautas citās ES FCL daļas apliecībās un FAA pilota sertifikātos, kā arī nakts un instrumentālās lidošanas kvalifikācijas atzīmes viena virzuļdzinēja lidmašīnu un vairāku virzuļdzinēju lidmašīnu kategorijām vienpilota ekspluatācijās, izņemot tipa kvalifikācijas atzīmes.

                  2. iedaļa “Definīcijas”

                  Šajā FCL pielikuma iedaļā definēti daži biežāk izmantotie tehniskie termini.

                     3. iedaļa “Kopīgā Gaisa kuģu koordinācijas padome”

                  Šajā iedaļā izveidota Kopīgā Gaisa kuģu koordinācijas padome (KGKKP), kas atbildēs Divpusējai uzraudzības padomei un kuras pienākums būs nodrošināt FCL pielikuma faktisko īstenošanu. KGKKP kopīgi vada EASA un FAA lidojumu standartu direktori. Galvenie KGKKP pienākumi ietver:

               (a)Īstenošanas procedūru licencēšanai (IPL) izstrādi, apstiprināšanu un pārskatīšanu;

               (b)informācijas apmaiņu par attiecīgiem drošības jautājumiem un rīcības plānu izstrādi to risināšanai;

               (c)konsekventas šā pielikuma piemērošanas nodrošināšanu;

               (d)informācijas apmaiņu par plānotajām un notiekošajām noteikumu radīšanas darbībām, kas varētu ietekmēt pielikuma pamatu un darbības jomu;

               (e)informācijas apmaiņu par nozīmīgām izmaiņām Pušu pilotu licencēšanas sistēmās, kas varētu ietekmēt pielikuma pamatu un darbības jomu;

               (f)tehnisku jautājumu risināšanu, kas ir tehnisko aģentu un aviācijas iestāžu pienākumu ietvaros un ko nevar atrisināt to līmenī; kā arī

               (g)pielikuma grozījumu ierosināšanu Divpusējai uzraudzības padomei.

                     4. iedaļa “Īstenošana”

                  Šī iedaļa ietver detalizētus nosacījumus FAA pilota sertifikātu un kvalifikācijas atzīmju konvertēšanai ES FCL daļas apliecībās un kvalifikācijas atzīmēs, kā arī nosacījumus ES FCL daļas apliecību un kvalifikācijas atzīmju konvertēšanai FAA pilota sertifikātos un kvalifikācijas atzīmēs.

                  Šī iedaļa arī ietver noteikumus attiecībā uz tehnisko palīdzību pilotu licencēšanas darbībās, oriģinālās ES FCL daļas apliecības vai FAA pilota sertifikāta verifikāciju vai autentiskuma apstiprināšanu un informācijas apmaiņu par tādu tiesību aktu, regulējumu, procedūru, politikas vai standartu pārskatīšanu, kas var ietekmēt pamatu, uz kura pielikums tiek izpildīts.

                  5. iedaļa “Saziņa un sadarbība”

                  Šī sadaļa ietver noteikumus par saziņu un informācijas apmaiņu starp FAA, EASA un – attiecīgā gadījumā – dalībvalstu aviācijas iestādēm. Tā ietver noteikumus kontaktpunktu noteikšanai attiecībā uz FCL pielikuma dažādajiem tehniskajiem aspektiem.

                  6. iedaļa “Kvalifikācijas prasības atbilstības atzinumu pieņemšanai”

                  Šī iedaļa ietver pamata prasības iestādēm saistībā ar to attiecīgo sistēmu efektivitāti pilotu regulatīvajā uzraudzībā, tostarp juridisko un regulatīvo struktūru, resursiem, apmācību programmām, dokumentāciju un reģistriem, kā arī iekšējo politiku, procedūrām un kvalitātes sistēmām.

                  Turklāt šī iedaļa ietver noteikumus par attiecīgo sistēmu sākotnējo un pastāvīgo efektivitātes apliecināšanu, tostarp noteikumus par Pušu līdzdalību savstarpējās kvalitātes revīzijās un standartizācijas darbībās, kvalitātes un standartizācijas ziņojumu un citas attiecīgas informācijas apmaiņu, kas var būt nepieciešama, lai saglabātu Pušu nepārtrauktu uzticību otras Puses sistēmām.

                  7. iedaļa “Nodevas”

                  Nodevas par pilotu apliecību un kvalifikācijas atzīmju konvertēšanu, ja tādas ir piemērojamas, tiks piemērotas saskaņā ar Nolīguma 14. pantu un saskaņā ar piemērojamajām likumiskajām un regulatīvajām prasībām.

                  1. papildinājums “Īpaši nosacījumi”

                  Pielikums ietver ES īpašos nosacījumus, kas piemērojami ES FCL daļas apliecības vai kvalifikācijas atzīmes izdošanai, pamatojoties uz FAA pilota sertifikātu vai kvalifikācijas atzīmi, kā arī FAA īpašos nosacījumus, kas piemērojami FAA pilota sertifikāta vai kvalifikācijas atzīmes izdošanai, pamatojoties uz ES FCL daļas apliecību vai kvalifikācijas atzīmi.

                  Šādi īpašie nosacījumi ir papildu regulatīvās prasības, kas būs jāpārbauda konvertēšanas procesā, lai ņemtu vērā ES un ASV regulatīvo sistēmu atšķirības privātlidotāju licencēšanā.

               2019/0066 (NLE)

               Priekšlikums

               PADOMES LĒMUMS

               par nostāju, kas Divpusējā uzraudzības padomē atbilstoši Nolīgumam starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā Eiropas Savienībai jāieņem jautājumā par 3. pielikuma pievienošanu Nolīgumam

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 100. panta 2. punktu saistībā ar 218. panta 9. punktu,

               ņemot vērā Eiropas Komisijas priekšlikumu,

               tā kā:

               (1)Nolīgums starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā (“Nolīgums”) stājās spēkā 2011. gada 1. maijā
                  1
               .

               (2)Viens no galvenajiem Nolīguma mērķiem ir uzlabot iesakņojušās sadarbības attiecības starp Eiropu un ASV, lai visā pasaulē nodrošinātu augstu civilās aviācijas drošumu un mazinātu liekas regulatīvās uzraudzības radīto ekonomisko nastu aviācijas nozarei un ekspluatantiem.

               (3)Nolīguma 1. grozījums
                  2
                paplašina Nolīguma 2. panta B punkta tvērumu, lai cita starpā iekļautu personāla licencēšanu un apmācību.

               (4)Nolīguma 5. pants pēc grozījumiem paredz jaunu Nolīguma pielikumu izstrādi jautājumos, kas ir Nolīguma darbības jomā.

               (5)Abi tehniskie aģenti, t. i., Eiropas Aviācijas drošības aģentūra, kas pārstāv ES, un ASV Federālā aviācijas pārvalde ir sagatavojuši priekšlikumu Divpusējai uzraudzības padomei pieņemt Lēmumu ieviest Nolīgumā jaunu 3. pielikumu, kas aptvertu atbilstības atzinumu un dokumentācijas savstarpējo pieņemšanu un tehniskās palīdzības sniegšanu privātlidotāju licencēšanā un atbilstības pārraudzīšanā.

               (6)Privātlidotāju sertifikātu un atsevišķu pilota kvalifikācijas atzīmju vienkāršotas konvertēšanas atļaušana radīs satvaru, kurā nodrošināt, ka Eiropas Savienībā pastāvīgi dzīvojoši lidotāji vada gaisa kuģus, pamatojoties uz apliecībām / kvalifikācijas atzīmēm, kas izdotas saskaņā ar ES regulām ES dalībvalstu iestāžu pārraudzībā, un ka viņi uztur un ceļ savu kvalifikāciju ES apmācības organizācijās. Tas arī dos ievērojamu praktisku labumu daudziem ES un ASV pastāvīgi dzīvojošiem pilotiem, neapraudot drošumu.

               (7)Nolīguma 19. panta C punktā noteikts, ka atsevišķi pielikumi stājas spēkā ar Divpusējās uzraudzības padomes lēmumu, kura izveidota saskaņā ar Nolīguma 3. pantu.

               (8)Jaunais 3. pielikums par pilotu licencēšanu ir jāapstiprina Eiropas Savienības vārdā.

               (9)Padomes 2011. gada 7. marta Lēmuma Nr. 2011/719/ES par to, lai noslēgtu Nolīgumu starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā, 4. panta 3. punktā saskaņā ar Līguma par Eiropas Savienības darbību 218. panta 9. punktu noteikts, ka Padome pēc Komisijas priekšlikuma ar kvalificētu balsu vairākumu nolemj, kāda nostāja Savienībai jāieņem Divpusējās uzraudzības padomē jautājumā par papildu pielikumu pieņemšanu saskaņā ar Nolīguma 3. panta C punkta 7. apakšpunktu un 19. panta C punktu,

               IR PIEŅĒMUSI ŠO LĒMUMU.

               1. pants

               Nostāja, kas Eiropas Savienībai jāieņem Divpusējā uzraudzības padomē saskaņā ar Nolīguma starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā 3. un 19. pantu jautājumā par Divpusējās uzraudzības padomes lēmuma pieņemšanu par Nolīguma 3. pielikuma pieņemšanu, balstās uz šim lēmumam pievienoto Divpusējās uzraudzības padomes Lēmuma Nr. 0010 projektu.

               2. pants

               Mobilitātes un transporta ģenerāldirektorāta Aviācijas direktorāta direktors kā līdzpriekšsēdētājs un Eiropas Savienības pārstāvis Divpusējā uzraudzības padomē ar šo tiek pilnvarots parakstīt Divpusējās uzraudzības padomes Lēmumu Nr. 0010.

               3. pants

               Pēc Divpusējās uzraudzības padomes lēmuma pieņemšanas to publicē Eiropas Savienības Oficiālajā Vēstnesī.

               4. pants

               Šis lēmums ir adresēts Komisijai.

               Briselē,

                     Padomes vārdā –

                     priekšsēdētājs

                     (1)

                        OV L 291, 9.11.2011., 3.–44. lpp.

                     (2)

                        OV L 11, 16.1.2018., 3.–5. lpp.

    ---documentbreak---

               EIROPAS KOMISIJA
            Briselē, 7.3.2019
            COM(2019) 121 final
            PIELIKUMS
            pie
            PADOMES LĒMUMA

               par nostāju, kas Divpusējā uzraudzības padomē atbilstoši Nolīgumam starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā Eiropas Savienībai jāieņem jautājumā par 3. pielikuma pievienošanu Nolīgumam

               DIVPUSĒJĀ UZRAUDZĪBAS PADOME

               NOLĪGUMS

               STARP

               AMERIKAS SAVIENOTAJĀM VALSTĪM

               UN EIROPAS SAVIENĪBU

               PAR SADARBĪBU CIVILĀS AVIĀCIJAS DROŠĪBAS REGLAMENTĒŠANĀ

               LĒMUMA PROTOKOLS

               LĒMUMS NR. 0010

               Ņemot vērā, ka Nolīguma starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā (“Nolīgums”) 1. grozījums paplašina Nolīguma 2. panta B punkta darbības jomu, lai cita starpā iekļautu personāla licencēšanu un apmācību;

               ņemot vērā arī to, ka grozītais Nolīguma 5. pants paredz izstrādāt jaunus Nolīguma pielikumus jautājumos, kas ir Nolīguma darbības jomā, un saskaņā ar 19. panta C punktu tādi pielikumi pēc tam stājas spēkā ar Divpusējās uzraudzības padomes lēmumu, kura izveidota atbilstoši 3. pantam;

               Divpusējā uzraudzības padome nolemj:

               1.Pieņemt Nolīguma 3. pielikumu (Pilotu licencēšana), kas pievienots šim lēmumam.

               2.Nolīguma 3. pielikums (Pilotu licencēšana) stājas spēkā dienā, kad dots pēdējais paraksts.

               Divpusējās uzraudzības padomes vārdā –

                        FEDERĀLĀ AVIĀCIJAS PĀRVALDE,

                        TRANSPORTA MINISTRIJA,

                        AMERIKAS SAVIENOTĀS VALSTIS,

                        EIROPAS KOMISIJA,

                        EIROPAS SAVIENĪBA,

                        KO PĀRSTĀV:

                        KO PĀRSTĀV:

                        AMATS:

                        asociētais administrators aviācijas drošuma jautājumos

                        AMATS:

                        Eiropas Komisijas Mobilitātes un transporta ģenerāldirektorāta  Aviācijas direktorāta direktors

                        DATUMS:

                        DATUMS:

                        VIETA:

                        Vašingtona, Kolumbijas apgabals

                        VIETA:

                        Brisele, Beļģija

    ---documentbreak--- NA ---documentbreak---

               EIROPAS KOMISIJA
            Briselē, 7.3.2019
            COM(2019) 121 final
            PIELIKUMS
            pie
            PADOMES LĒMUMA
            par nostāju, kas Divpusējā uzraudzības padomē atbilstoši Nolīgumam starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā Eiropas Savienībai jāieņem jautājumā par 3. pielikuma pievienošanu Nolīgumam

               3. PIELIKUMS

               PILOTU LICENCĒŠANA

               1.MĒRĶIS UN DARBĪBAS JOMA

               1.1.Puses ir izvērtējušas viena otras standartus, noteikumus, praksi un procedūras, kas attiecas uz privātlidotāju licencēšanu, ieskaitot nakts un instrumentālo lidojumu kvalifikācijas atzīmes viena virzuļdzinēja (SEP) sauszemes lidmašīnu un vairāku virzuļdzinēju (MEP) sauszemes lidmašīnu kategorijām, taču izslēdzot tipa kvalifikācijas atzīmes, un secināja, ka tie ir pietiekami saderīgi, lai ļautu pieņemt vienai otras apstiprinājumus un atzinumus. Šis pielikums aptver savstarpēju atbilstības atzinumu un dokumentācijas akceptēšanu, kā arī tehniskās palīdzības sniegšanu privātlidotāju licencēšanā un atbilstības pārraudzībā. Nekas šajā pielikumā nav jāuztver par ierobežojumu kādas Puses tiesībām rīkoties saskaņā ar Nolīguma 15. pantu.

               1.2.Šā pielikuma darbības joma aptver privātlidotāju ES FCL daļas apliecības un FAA privātlidotāju sertifikātus un privātlidotājiem dotās tiesības, kas iekļautas citās ES FCL daļas apliecībās un FAA pilota sertifikātos, kā arī nakts un instrumentālās lidošanas kvalifikācijas atzīmes, kā precizēts šā pielikuma 1. papildinājumā, SEP sauszemes lidmašīnu un MEP sauszemes lidmašīnu kategorijām vienpilota lidojumos, izņemot tipa kvalifikācijas atzīmes. Lidmašīnu ES FCL daļas komercpilota apliecības (CPL (A)) un transportlidmašīnu līnijpilotu apliecības (ATPL (A)) ietver privātlidotājiem dotās tiesības. Daudzpilotu apkalpes pilota apliecība (MPL) ietver privātlidotāju tiesības tikai tad, ja tas apliecībā ir īpaši apstiprināts. Privātlidotāju tiesības līdzīgā veidā ietver FAA komercpilotu un gaisa transporta pilotu sertifikāti. Šādas apliecības un pilotu sertifikātus var konvertēt saskaņā ar šā pielikuma noteikumiem, ja ir piemērojamas to dotās tiesības.

               1.3.Šā pielikuma darbības jomu var paplašināt, iekļaujot citas ES FCL daļas apliecības un FAA pilota sertifikātus, kvalifikācijas atzīmes un gaisa kuģu kategorijas ar šā pielikuma grozījumu pēc Divpusējās uzraudzības padomes lēmuma, kas pieņemts saskaņā ar Nolīguma 19. panta B punktu.

               1.4.Šā pielikuma darbības jomu paplašina pēc nepieciešamā uzticības veidošanas procesa, ko vada tehniskie aģenti.

               1.5.Šis pielikums nav piemērojams pilotu apliecībām un pilotu sertifikātiem, ko izdevusi cita 1944. gada Konvencijas par starptautisko civilo aviāciju (Čikāgas konvencijas) līgumslēdzēja valsts un ko atzinusi par derīgu FAA vai kāda aviācijas iestāde, kā sīkāk izklāstīts licencēšanas tehniskās īstenošanas procedūrās (TIP-L).

               1.6.Šis pielikums neierobežo FAA pilota sertifikāta vai ES FCL daļas apliecības, ko izdevusi aviācijas iestāde, turētāja tiesības no otras Puses saņemt pilota sertifikāta vai apliecības atzīšanu par derīgu saskaņā ar piemērojamajiem normatīvajiem aktiem.

               2.DEFINĪCIJAS

               2.1.Papildus Nolīguma definīcijām šā pielikuma vajadzībām piemēro tālāk dotās definīcijas.

               (a)
                     “Klases kvalifikācijas atzīme” ir:

               (I)attiecībā uz ES FCL daļas apliecībām – derīga kvalifikācijas atzīme, kas piesaistīta pilota apliecībai. SEP un MEP klases kvalifikācijas atzīmes turētāja tiesības ir būt pilotam kvalifikācijas atzīmē norādītās klases gaisa kuģī, kā izklāstīts Eiropas Aviācijas drošības aģentūras (EASA) tīmekļa vietnē publicētajā lidmašīnu sarakstā un klases un tipa kvalifikācijas atzīmju un apstiprinājumu sarakstā.

               (II)attiecībā uz FAA pilota sertifikātu – gaisa kuģa klasifikācija kategorijā ar līdzīgām darbības īpašībām, kā norādīts ASV Federālo noteikumu kodeksa 14. sadaļas (CFR 14) 61. paragrāfa 5. punktā (piem., viena dzinēja sauszemes un vairāku dzinēju sauszemes).

               (b)“Konvertēšana” ir ES FCL daļas apliecības izdošana, pamatojoties uz FAA pilota sertifikātu, vai FAA pilota sertifikāta izdošana, pamatojoties uz ES FCL daļas apliecību, saskaņā ar šā pielikuma noteikumiem.

               (c)“Aktuālums” ir FAA pilota sertifikāta klases vai tipa kvalifikācijas atzīmes doto tiesību akceptēšana, pamatojoties uz sertifikāta turētāja neseno pieredzi. (CFR 14, 61. daļa, un Regulas Nr. 1178/2011 III pielikums, C punkts).

               (d) “ES FCL daļas apliecība” ir derīga lidojuma apkalpes apliecība, kas atbilst FCL daļas prasībām.

               (e)“FAA pilota sertifikāts” ir derīgs ASV Federālās aviācijas pārvaldes pilota sertifikāts, kas atbilst attiecīgajām CFR 14 61. daļā noteiktajām prasībām.

               (f)“Lidošanas pārbaude” ir lidošanas prasmju novērtēšana pie sertificēta lidojumu instruktora, kam ir atbilstošas FAA pilnvaras eksaminēt.

               (g)“Instrumentālās lidošanas kvalifikācijas atzīme” ir:

               (I)attiecībā uz ES FCL daļas instrumentālās kvalifikācijas atzīmi – derīga kvalifikācijas atzīme ES FCL daļas apliecībā, kas atļauj lidošanu saskaņā ar instrumentālo lidojumu noteikumiem (IFR) vai laika apstākļos, kas nesasniedz vizuālo lidojumu noteikumos (VFR) paredzētos minimumus, kura ir ierobežota līdz lidojumiem ar viendzinēja vai daudzdzinēju lidmašīnu vai – daudzpilotu apkalpes pilota apliecības (MPL) gadījumā – papildus ierobežota līdz daudzpilotu apkalpes lidojumiem.

               (II)attiecībā uz FAA instrumentālās lidošanas kvalifikācijas atzīmi – derīga kvalifikācijas atzīme FAA pilota sertifikātā, kam piemērojamas aktuāluma un gaisa kuģa klases prasības, kas atļauj lidošanu saskaņā ar IFR vai laika apstākļos, kas nesasniedz VFR noteiktos minimumus.

               (h)“Nakts lidošanas kvalifikācijas atzīme” ir ES FCL daļas apliecībai piesaistīta kvalifikācijas atzīme, ar kuru lidmašīnu privātlidotāja apliecības dotās tiesības jāizmanto VFR apstākļos naktī. Nakts lidošanas kvalifikācijas atzīmi izdod bez beigu datuma.

               (i)“Prasmju pārbaude” ir prasmes pierādīšana apliecības vai kvalifikācijas atzīmes izdošanai, arī mutisks eksāmens, kas var būt nepieciešams saskaņā ar Komisijas Regulas (ES) Nr. 1178/2011 I pielikumu (FCL daļa).

               (j)“Īpaši nosacījumi” ir prasības, kas, pamatojoties uz attiecīgo regulatīvo licencēšanas sistēmu salīdzinājumu, ir atzītas par tādām, kuras abām sistēmām nav kopīgas un ir pietiekami nozīmīgas, lai tiktu risinātas šajā pielikumā. Īpašo nosacījumu saraksts ir iekļauts šā pielikuma 1. papildinājumā.

               (k)“Tipa kvalifikācijas atzīme” ir

               (I) attiecībā uz ES FCL daļas apliecībām – kvalifikācijas atzīme, kas piesaistīta pilota apliecībai. Tipa kvalifikācijas atzīmes turētājam ir tiesības būt pilotam kvalifikācijas atzīmē norādītā tipa gaisa kuģī saskaņā ar EASA tipa kvalifikācijas atzīmi un apliecības apstiprinājumu sarakstu lidojuma apkalpei visos gaisa kuģos, izņemot helikopterus.

               (II)attiecībā uz FAA pilota sertifikātu – kvalifikācijas atzīme FAA pilota sertifikātā jebkuram lielam gaisa kuģim (izņemot tos, kas vieglāki par gaisu), turboreaktīvai lidmašīnai vai citam gaisa kuģim, ko FAA administrators noteicis tipa sertifikācijas procedūrās, kuros pilotam ir nepieciešamas īpašas aeronavigācijas zināšanas un pieredze, kā arī jāatbilst pārbaudes prasībām, lai būtu par gaisa kuģa komandieri.

               (l)“Derīgs” nozīmē:

               (I)attiecībā uz FAA pilota sertifikātu vai ES FCL daļas apliecību – ka sertifikāts vai apliecība nav atdota, apturēta, atsaukta vai notecējusi;

               (II)attiecībā uz ES FCL daļas kvalifikācijas atzīmi – ka nav beidzies kvalifikācijas atzīmes derīgums.  Kvalifikācijas atzīmes derīguma termiņš ir norādīts pilota apliecībā.

               3.KOPĪGĀ GAISA KUĢU APKALPJU KOORDINĀCIJAS PADOME

               3.1.Sastāvs

               3.1.1.Ar šo tiek izveidota Kopīgā gaisa kuģu apkalpju koordinācijas padome (KGKAKP), kas ziņo Divpusējai uzraudzības padomei un ko kopīgi vada par lidojumu standartiem atbildīgie EASA un FAA izpilddirektori.  KGKAKP ietver katra tehniskā aģenta pārstāvjus, kuri attiecīgi atbild par pilotu licencēšanu un kvalitātes vadības sistēmām / pārvaldības sistēmām.

               3.1.2.Kopīgā vadība var aicināt papildu dalībniekus iesaistīties KGKAKP, lai atvieglotu šā pielikuma mērķu sasniegšanu.

               3.2.Pilnvaras

               3.2.1.

               3.2.1.KGKAKP tiekas vismaz reizi gadā, lai nodrošinātu efektīvu šā pielikuma darbību un īstenošanu. Tās funkcijas ir:

               (a)izstrādāt, apstiprināt un pārskatīt TIP-L, ieskaitot sadarbību, palīdzību, informācijas apmaiņu un pastāvīgas uzticības darbības, kas jāizmanto procesos, uz kuriem attiecas šis pielikums;

               (b)dalīties informācijā par attiecīgām drošuma problēmām un izstrādāt rīcības plānus to risināšanai;

               (c)nodrošināt šā pielikuma konsekventu piemērošanu;

               (d)veikt informācijas apmaiņu par plānotajām un notiekošajām noteikumu radīšanas darbībām, kas var ietekmēt šā pielikuma pamatu un darbības jomu;

               (e)dalīties informācijā par nozīmīgām izmaiņām Pušu pilotu licencēšanas sistēmās, kas var ietekmēt pielikuma pamatu un darbības jomu;

               (f)atrisināt tehniskas problēmas, kas ir tehnisko aģentu un aviācijas iestāžu pienākumos un ko nevar atrisināt to līmenī; un

               (g)ierosināt pielikuma grozījumus Divpusējai uzraudzības padomei.

               3.2.2.KGKAKP ziņo par neatrisinātām problēmām Divpusējai uzraudzības padomei un nodrošina ar šo pielikumu saistīto Divpusējās uzraudzības padomes lēmumu īstenošanu.

               4.ĪSTENOŠANA

               4.1.
                     Puses vienojas, ka personu, kam ir lidmašīnu ES FCL daļas apliecība, kurā ir klases kvalifikācijas atzīme ar nakts lidojumu kvalifikācijas atzīmi vai bez tās vai lidmašīnu instrumentālo lidojumu kvalifikācijas atzīme, un kas ir pierādījusi atbilstību piemērojamajiem FAA īpašajiem nosacījumiem, kuri izklāstīti 1. papildinājumā, uzskata par atbilstīgu FAA pilota sertifikāta, klases kvalifikācijas atzīmes/atzīmju vai instrumentālo lidojumu kvalifikācijas atzīmes iegūšanas prasībām attiecīgajā lidmašīnu kategorijā.

               4.2.Puses vienojas, ka personu, kam ir FAA lidmašīnas pilota sertifikāts vai lidmašīnu instrumentālo lidojumu kvalifikācijas atzīme un kas ir apliecinājusi atbilstību piemērojamajiem ES īpašajiem nosacījumiem, kuri izklāstīti 1. papildinājumā, un ir sniegusi aktuāluma apliecinājumu saskaņā ar piemērojamajiem TIP-L noteikumiem, uzskata par atbilstīgu prasībām ES FCL daļas apliecības, klases kvalifikācijas atzīmes/atzīmju ar vai bez nakts lidojumu kvalifikācijas atzīmes vai instrumentālo lidojumu kvalifikācijas atzīmes iegūšanas prasībām attiecīgajā lidmašīnu kategorijā.

               4.3.ES FCL daļas apliecības un FAA pilotu sertifikātus, kas ir atdoti, apturēti vai atsaukti, ar šā pielikuma noteikumiem neatjauno.

               4.4.Saskaņā ar šo pielikumu izdota FAA pilota sertifikāta vai ES FCL daļas apliecības kvalifikācijas atzīmju un ierobežojumu apmērs ir sīkāk izklāstīts TIP-L.

               4.5.Tiklīdz ES FCL daļas apliecība vai FAA pilota sertifikāts ir izdots saskaņā ar šo pielikumu, turētājam, lai izmantotu apliecības vai pilota sertifikāta dotās tiesības, ir jāievēro attiecīgi ES FCL daļas atkārtotas atzīšanas vai atjaunošanas prasības vai FAA prasības.

               4.6.FAA, izdodot FAA pilota sertifikātu uz ES FCL daļas apliecības pamata saskaņā ar šo pielikumu, neprasa atteikties no attiecīgās ES FCL daļas apliecības. Aviācijas iestāde, izdodot ES FCL daļas apliecību uz FAA pilota sertifikāta pamata saskaņā ar šo pielikumu, neprasa atteikties no attiecīgā FAA pilota sertifikāta.

               4.7.Tehniskie aģenti un attiecīgā gadījumā aviācijas iestādes:

               4.7.1.pēc pieprasījuma no FAA vai aviācijas iestādes, kas izdod ES FCL daļas apliecības vai FAA pilota sertifikātus saskaņā ar šo pielikumu, viens otram sniedz verifikāciju vai autentiskuma apstiprinājumu par ES FCL daļas apliecības, FAA pilota sertifikāta vai kvalifikācijas atzīmes oriģinālu; un

               4.7.2.sniedz statistikas datus par ES FCL daļas apliecībām, FAA pilotu sertifikātiem un kvalifikācijas atzīmēm, kas izdotas saskaņā ar šo pielikumu, KGKAKP noteiktā formā, veidā un laika grafikā.

               4.8.Katras Puses tehniskais aģents vai – attiecīgā gadījumā – aviācijas iestāde pēc pieprasījuma un vajadzības sniedz tehnisko palīdzību pilotu licencēšanas darbībās otras Puses tehniskajam aģentam vai – attiecīgā gadījumā – aviācijas iestādei, lai virzītos uz šā pielikuma mērķi. Tehniskie aģenti vai aviācijas iestāde var atteikties sniegt šo tehnisko palīdzību resursu pieejamības trūkuma dēļ.

               4.9.Katras Puses civilās aviācijas organizācijas, likumu, noteikumu, procedūru, politikas vai standartu, arī tehnisko aģentu un aviācijas iestāžu standartu pārskatīšana var ietekmēt pamatu, atbilstoši kuram izpilda šo pielikumu. Tāpēc Puses caur tehniskajiem aģentiem un – attiecīgā gadījumā – aviācijas iestādēm, cik drīz vien iespējams, informē viena otru par izmaiņu plāniem un apspriež, kādā mērā plānotās izmaiņas ietekmē šā pielikuma pamatu. Ja apspriešanās saskaņā ar Nolīguma 15. panta C punktu beidzas ar vienošanos grozīt šo pielikumu, Puses cenšas nodrošināt, ka grozījums stājas spēkā tajā pašā laikā vai iespējami drīz pēc tam, kad stājas spēkā izmaiņa, kuras dēļ grozījums izdarīts.

               5.SAZIŅA UN SADARBĪBA

               5.1.Tehniskie aģenti caur KGKAKP attiecībā uz dažādiem šā pielikuma tehniskiem aspektiem uztur un apmainās ar kontaktpunktu sarakstu.

               5.2.Visa saziņa starp tehniskajiem aģentiem, kā arī izskatīšanai vai apstiprināšanai iesniegtā dokumentācija, kas sīki izklāstīta šajā pielikumā, ir angļu valodā.

               5.3.Attiecībā uz visiem datumiem saziņā izmanto formātu DD MMM GGGG, piem., “05 MAY 2014”.

               5.4.Ja rodas steidzamas vai neparastas situācijas, tehnisko aģentu un – attiecīgā gadījumā – aviācijas iestāžu kontaktpunkti, kā noteikts TIP-L, sazinās un nodrošina, ka tiek veikti atbilstoši tūlītēji pasākumi.

               6.KVALIFIKĀCIJAS PRASĪBAS ATBILSTĪBAS ATZINUMU AKCEPTĒŠANAI

               6.1.

               6.1.
                     Pamatprasības

               6.1.1.Katrs tehniskais aģents un jebkura aviācijas iestāde attiecīgā gadījumā pierāda otram tehniskajam aģentam savu attiecīgo sistēmu efektivitāti pilotu regulatīvajā pārraudzībā. Proti, tie pierāda efektīvu un pienācīgu:

               (a)juridisko un regulatīvo struktūru;

               (b)organizatorisko struktūru;

               (c)resursus, ieskaitot pietiekami kvalificētus darbiniekus;

               (d)savu tehnisko darbinieku apmācību programmu;

               (e)iekšējo politiku, procesus un procedūras, ieskaitot kvalitātes sistēmu;

               (f)dokumentāciju un uzskaiti;

               (g)uzraudzības programmu; un

               (h)pilnvaras regulēt ES FCL daļas apliecības vai FAA pilota sertifikāta turētājus.

               6.2.Sākotnējā uzticība

               Katrs tehniskais aģents ar sākotnējām uzticības veidošanas darbībām ir pierādījis otram tehniskajam aģentam savas attiecīgās sistēmas efektivitāti šajā pielikumā iekļauto darbību regulatīvajā uzraudzībā.  Tehniskie aģenti ir arī viens otram pierādījuši savu kvalitātes revīziju un standartizācijas darbību efektivitāti, arī aviācijas iestāžu revīzijā, kā noteikts 6.3.1. punktā.

               6.3.
                     Pastāvīga uzticība

               6.3.1.
                     Tehniskie aģenti un aviācijas iestādes turpina savstarpēji pierādīt efektīvu uzraudzību, kā sīkāk izklāstīts šā pielikuma 6.1.1. punktā, saskaņā ar attiecīgajiem KGKAKP izstrādātajiem TIP-L noteikumiem.

               a)
                     Proti, tehniskie aģenti:

               i)
                     ir tiesīgi kā novērotāji piedalīties otra tehniskā aģenta kvalitātes revīzijās un standartizācijas pārbaudēs;

               ii)
                     dara otram tehniskajam aģentam pieejamus šim pielikumam piemērojamo kvalitātes revīziju un standartizācijas pārbaužu ziņojumus, kā noteikts TIP-L; un

               iii)
                     attiecīgā gadījumā viens otram palīdz nokārtot revīziju un pārbaužu konstatētos trūkumus, kas ietekmē šā pielikuma īstenošanu.

               (b)Proti, FAA un aviācijas iestādes:

               (i)atļauj kvalitātes revīzijas un standartizācijas pārbaudes, kā sīkāk izklāstīts 6.3.1. punkta a) daļas i) apakšpunktā;

               (II)dalās attiecīgā drošības informācijā un zināmajos ierobežojumos, kas var ietekmēt aviācijas iestādes vai tehniskā aģenta spēju pilnībā ievērot piemērojamos starptautiskos drošības standartus vai drošības prasības, kas noteiktas saskaņā ar Nolīgumu;

               iii)
                     atkarībā no piemērojamajiem tiesību aktiem un noteikumiem par personas datu aizsardzību dara pieejamus attiecīgos pilotu licencēšanas reģistrus un pārbaudes ziņojumus, ieskaitot pabeigtās izpilddarbības; un

               iv)
                     ja nepieciešams, aviācijas iestādes birojā sniedz tulkošanas palīdzību valsts valodā sagatavoto reģistru un dokumentācijas pārskatīšanas laikā.

               c)
                     Tehniskie aģenti pēc iespējas drīz informē viens otru, ja tehniskais aģents vai aviācijas iestāde nespēj izpildīt kādu 6.3. punkta prasību. Ja kāds no tehniskajiem aģentiem uzskata, ka tehniskā kompetence vairs nav atbilstoša, tehniskie aģenti apspriežas un ierosina rīcības plānu, ieskaitot nepieciešamos korektīvos pasākumus, lai novērstu trūkumus.

               d)
                     Ja tehniskais aģents vai aviācijas iestāde nenovērš trūkumus rīcības plānā norādītajā termiņā, katrs tehniskais aģents var jautājumu iesniegt izskatīšanai KGKAKP.

               e)
                     Ja kāda no Pusēm nodomājusi pārtraukt tehniskā aģenta vai aviācijas iestādes atzinumu vai apstiprinājumu atzīšanu, tā nekavējoties informē par to otru Pusi saskaņā ar Nolīguma 18. panta A punktu.

               7.
                     NODEVAS

               Nodevas piemēro atbilstoši Nolīguma 14. pantam un saskaņā ar piemērojamajām likumiskajām un regulatīvajām prasībām.

               1. papildinājums

               Īpašie nosacījumi

               1.VISPĀRĪGIE NOSACĪJUMI

               1.1.Pieteikuma iesniedzējs iesniedz ES FCL daļas apliecības vai FAA pilota sertifikāta konvertēšanas pieteikumu saskaņā ar šo pielikumu standarta formā un veidā, kā norādīts TIP-L.

               1.2.Pieteikuma iesniedzēja, kuram ir ES FCL daļas apliecība vai FAA pilota sertifikāts ar ierobežojumu vai sašaurinājumu, pieteikumu var noraidīt, ja otrā sistēmā līdzīgs ierobežojums vai sašaurinājums nav pieejams.

               2.ES ĪPAŠIE NOSACĪJUMI

               Lai saņemtu apstiprinājumu saskaņā ar FCL daļu atbilstīgi šā pielikuma noteikumiem, pieteikuma iesniedzējam ir jāatbilst visiem tālāk izklāstītajiem ES īpašajiem nosacījumiem.

               2.1.ES īpašie nosacījumi, kas piemērojami ES FCL daļas apliecības izdošanai lidmašīnām (PPL(A)) un – attiecīgā gadījumā – saistītajām klases un nakts lidošanas kvalifikācijas atzīmēm, pamatojoties uz FAA pilota sertifikātu.

               2.1.1.Pieteikuma iesniedzējs pierāda vai iesniedz liecību par to, ka ir apguvis valodas prasmes saskaņā ar FCL daļas FCL.055, ja pieteikuma iesniedzēja FAA pilota sertifikātā nav apstiprinājuma “English Proficient”. Apstiprinājumu “English Proficient” uzskata par līdzvērtīgu angļu valodas 4. līmeņa prasmēm, kā izklāstīts TIP-L.

               2.1.2.Pieteikuma iesniedzējam ir jāatbilst ES prasībām veselības ziņā, kā noteikts Komisijas Regulā (ES) Nr. 1178/2011, kas piemērojama PPL (A).

               2.1.3.Pieteikuma iesniedzējs nokārto prasmju pārbaudi, kā izklāstīts TIP-L, pie eksaminētāja, kurš kvalificēts saskaņā ar FCL daļu.

               2.1.4.Pieteikuma iesniedzējs pirms prasmju pārbaudes parāda eksaminētājam, ka ir pienācīgā līmenī apguvis vajadzīgās tehniskās zināšanas, kā izklāstīts TIP-L, 24 kalendāra mēnešu laikā pirms mēneša, kurā iesniegts pieteikums.

               2.1.5.Pieteikuma iesniedzējs, kurš piesakās uz FCL daļas nakts lidošanas kvalifikācijas atzīmi, iesniedz liecību par to, ka ir izpildījis prasības lidošanai naktī, kas izklāstītas FCL daļas FCL.810. Mācību pieredzi nakts lidojumos var ieskaitīt tā, kā izklāstīts TIP-L.

               2.1.6.Pieteikuma iesniedzējs, kurš iesniedz pieteikumu uz vienpilota MEP klases kvalifikācijas atzīmi, iesniedz liecību par to, ka ir ievērotas prasības MEP sauszemes klases kvalifikācijas atzīmes izdošanai, kā norādīts FCL daļas H apakšdaļā. Tādā gadījumā 2.1.3. punktā minēto prasmju pārbaudi izdara MEP sauszemes lidmašīnā. Pieteikuma iesniedzējam, kuram ir iepriekšēja mācību un lidošanas pieredze MEP lidmašīnās, to var ieskaitīt attiecībā uz FCL daļas H apakšdaļas prasībām, kā izklāstīts TIP-L.

               2.1.7.Aviācijas iestāde, konvertējot FAA pilota sertifikātu saskaņā ar šo pielikumu, ES FCL daļas apliecības VIII (vai XIII) punktā norāda šādu paziņojumu: “PPL(A) izdota uz ES un ASV Nolīguma pamata”.

               2.2.ES īpašie nosacījumi, kas piemērojami ES FCL daļas lidmašīnu instrumentālo lidojumu kvalifikācijas atzīmes (IR(A)) izdošanai uz FAA instrumentālās lidošanas kvalifikācijas atzīmes pamata

               2.2.1Pieteikuma iesniedzējs pierāda vai iesniedz liecību par to, ka ir apguvis valodas prasmes saskaņā ar FCL daļas FCL.055, ja pieteikuma iesniedzēja FAA pilota sertifikātā nav apstiprinājuma “English Proficient”. Apstiprinājumu “English Proficient” uzskata par līdzvērtīgu angļu valodas 4. līmeņa prasmēm, kā izklāstīts TIP-L.

               2.2.2Pieteikuma iesniedzējam ir jāatbilst ES prasībām veselības ziņā, kā noteikts Komisijas Regulā (ES) Nr. 1178/2011, kas piemērojama IR(A).

               2.2.3Pieteikuma iesniedzējs nokārto IR(A) prasmju pārbaudi, kā izklāstīts TIP-L, pie eksaminētāja, kas kvalificēts saskaņā ar FCL daļu.

               2.2.4Attiecībā uz teorētisko zināšanu pierādīšanu, un kā izklāstīts TIP-L, ja pieteikuma iesniedzējam ir nolidotas vismaz 50 stundas saskaņā ar instrumentālo lidojumu noteikumiem (IFR) kā gaisa kuģa komandierim lidmašīnās, pieteikuma iesniedzējs pirms IR(A) prasmju pārbaudes parāda eksaminētājam, ka pienācīgā līmenī apguvis nepieciešamās teorētiskās zināšanas. Citos gadījumos pieteikuma iesniedzējs nokārto rakstisku eksāmenu 24 kalendāra mēnešu laikā pirms mēneša, kurā iesniegts pieteikums.

               2.2.5Pieteikuma iesniedzējs, kurš iesniedz instrumentālo lidojumu kvalifikācijas atzīmes pieteikumu attiecībā uz vienpilota MEP klases sauszemes lidmašīnām, iesniedz liecību par to, ka ir ievērotas prasības instrumentālo lidojumu kvalifikācijas atzīmes izdošanai attiecībā uz MEP sauszemes lidmašīnām, kā norādīts FCL daļas G apakšdaļā. Tādā gadījumā 2.2.3. punktā minēto IR(A) prasmju pārbaudi izdara MEP sauszemes lidmašīnā. Pieteikuma iesniedzējam, kuram ir iepriekšēja instrumentālo mācību un lidošanas pieredze daudzdzinēju lidmašīnās, to var ieskaitīt attiecībā uz FCL daļas G apakšdaļas prasībām, kā izklāstīts TIP-L.

               2.2.6Kā izklāstīts TIP-L, pieteikuma iesniedzējs, kurš iesniedz instrumentālo lidojumu kvalifikācijas atzīmes pieteikumu, pirms IR(A) prasmju pārbaudes veikšanas kādā ES dalībvalstī ir pabeidzis aklimatizācijas lidojumus mācību organizācijā, kas apstiprināta saskaņā ar Komisijas Regulu (ES) Nr. 1178/2011. Pieteikuma iesniedzējs no šīs prasības ir atbrīvots, ja viņam ir vismaz 50 nolidotu stundu saskaņā ar IFR kā gaisa kuģa komandierim lidmašīnās vai vismaz 10 nolidotu stundu saskaņā ar IFR kā gaisa kuģa komandierim lidmašīnās jebkurā ES dalībvalstī vai jebkurā Eiropas valstī, kura ir EASA dalībniece, saskaņā ar Eiropas Parlamenta un Padomes Regulas (ES) Nr. 2018/1139 129. pantu (OV L 212/1, 26.8.2018., 1.–122. lpp.).

               2.2.7Pieteikuma iesniedzējam, kurš uz šā pielikuma pamata ir ieguvis ES FCL daļas instrumentālo lidojumu kvalifikācijas atzīmi, pirms instrumentālo lidojumu kvalifikācijas atzīmes doto tiesību izmantošanas ar ES FCL daļas CPL, MPL vai ATPL ir jākārto visi teorētisko zināšanu eksāmeni saskaņā ar FCL daļas FCL.025 un FCL.615 IR.

               2.2.8Pieteikuma iesniedzējam, kurš uz šā pielikuma pamata ir ieguvis ES FCL daļas instrumentālo lidojumu kvalifikācijas atzīmi, pirms IR(A) pilnīgas ieskaitīšanas citā gaisa kuģu kategorijā saskaņā ar FCL daļas FCL.035 ir jākārto visi teorētisko zināšanu eksāmeni saskaņā ar FCL daļas FCL.025.

               2.2.9Aviācijas iestāde, konvertējot FAA pilota sertifikātu saskaņā ar šo pielikumu, ES FCL daļas apliecības VIII (vai XIII) punktā norāda šādu paziņojumu: “PPL(A)/IR(A) izdota uz ES un ASV nolīguma pamata.”

               3.FAA ĪPAŠIE NOSACĪJUMI

               Lai saņemtu apstiprinājumu saskaņā ar CFR 14 61. daļu atbilstīgi šā pielikuma noteikumiem, pieteikuma iesniedzējam ir jāatbilst visiem tālāk izklāstītajiem FAA īpašajiem nosacījumiem.

               3.1.FAA īpašie nosacījumi, kas piemērojami FAA pilota sertifikāta, viendzinēja sauszemes klases lidmašīnu kategorijas kvalifikācijas atzīmes un daudzdzinēju sauszemes klases lidmašīnu kategorijas kvalifikācijas atzīmes izdošanai uz ES FCL daļas apliecības pamata.

               3.1.1.Pieteikuma iesniedzējam jāmāk lasīt, runāt, rakstīt un saprast angliski. FCL daļas angļu valodas 4. līmeņa vai augstāku prasmju apstiprinājumu pieņem kā "English Proficient".

               3.1.2.Lai izmantotu FAA pilota sertifikāta dotās tiesības, kā noteikts CFR 14 61. daļā, pieteikuma iesniedzējam ir jāatbilst FAA medicīniskās izziņas prasībām.

               3.1.3.Pieteikuma iesniedzējam 24 kalendāra mēnešu laikā pirms mēneša, kurā iesniegts pieteikums, ir jānokārto vajadzīgo zināšanu pārbaude, kā izklāstīts TIP-L.

               3.1.4.Pieteikuma iesniedzējs iztur lidošanas pārbaudi pie FAA sertificēta lidojumu instruktora, kuram ir attiecīgas FAA eksaminācijas pilnvaras, kā izklāstīts TIP-L.

               3.1.5.Pieteikuma iesniedzējs, kurš iesniedz daudzdzinēju sauszemes kvalifikācijas atzīmes pieteikumu, iesniedz liecību par to, ka ir izpildījis daudzdzinēju sauszemes kvalifikācijas atzīmes izdošanas prasības, kā minēts CFR 14 61. daļā. Mācības un pieredzi MEP sauszemes lidmašīnās var ieskaitīt tā, kā izklāstīts TIP-L.

               3.2.FAA īpašie nosacījumi, kas piemērojami FAA lidmašīnas instrumentālās lidošanas kvalifikācijas atzīmes izdošanai uz ES FCL daļas instrumentālo lidojumu kvalifikācijas atzīmes pamata.

               3.2.1.Pieteikuma iesniedzējam jāmāk lasīt, runāt, rakstīt un saprast angliski. FCL daļas 4. līmeņa vai augstāku angļu valodas prasmju apstiprinājumu pieņem kā "English Proficient".

               3.2.2.Lai izmantotu FAA pilota sertifikāta dotās tiesības, kā noteikts CFR 14, 61. daļā, pieteikuma iesniedzējam ir jāatbilst FAA medicīniskās izziņas prasībām.

               3.2.3.Kā izklāstīts TIP-L, iesniedzējam, kurš iesniedz instrumentālo lidojumu kvalifikācijas atzīmes pieteikumu, pirms instrumentālās lidošanas mākas pārbaudes veikšanas ar eksaminētāju ir jābūt pabeigušam aklimatizācijas lidojumus ASV štatos vai teritorijās ar FAA sertificētu lidošanas instruktoru. Pieteikuma iesniedzējs no šīs prasības ir atbrīvots, ja viņam ir vismaz 50 nolidotu stundu saskaņā ar IFR kā gaisa kuģa komandierim lidmašīnās vai vismaz 10 nolidotu stundu saskaņā ar IFR kā gaisa kuģa komandierim lidmašīnās ASV štatos vai teritorijās.

               3.2.4.Pieteikuma iesniedzējs nokārto instrumentālo lidojumu mākas pārbaudi pie eksaminētāja, kā izklāstīts TIP-L.

               3.2.5.Pieteikuma iesniedzējam 24 kalendāra mēnešu laikā pirms mēneša, kurā iesniegts pieteikums, ir jānokārto vajadzīgo zināšanu pārbaude, kā izklāstīts TIP-L.